Official Journal L 184 , 06/07/2001 P. 0001 - 0066



Id-Direttiva 2001/34/KE tal-Parlament Ewropew u tal-Kunsill tat-28 ta' Mejju 2001 fuq l-ammissjoni ta' titoli għal-listi ta' stock exchange uffiċjali u fuq informazzjoni li għandha tkun ippubblikata fuq dawk il-titoli WERREJ PREMESSI… IT-TITOLU I — DEFINIZZJONIJIET U GĦAN TA' L-APPLIKAZZJONI… Il-Kapitolu I: Tifsiriet… L-Artikolu 1… Il-Kapitolu II: Għan ta' l-applikazzjoni… L-Artikolu 2… L-Artikolu 3… L-Artikolu 4… IT-TITOLU II: DISPOŻIZZJONIJIET ĠENERALI DWAR IL-LISTA UFFIĊJALI TAT-TITOLI… Il-Kapitolu I: Kondizzjonijiet ġenerali għall-ammissjoni… L-Artikolu 5… L-Artikolu 6… L-Artikolu 7… Il-Kapitolu II: Kondizzjonijiet u obbligi aktar iebsa jew addizzjonali… L-Artikolu 8… Il-Kapitolu III: Derogi… L-Artikolu 9… L-Artikolu 10… Il-Kapitolu IV: Setgħat ta' l-awtoritajiet nazzjonali kompetenti… It-Taqsima 1: Deċiżjoni ta' ammissjoni… L-Artikolu 11… L-Artikolu 12… L-Artikolu 13… L-Artikolu 14… L-Artikolu 15… It-Taqsima 2: Informazzjoni mitluba mill-awtoritajiet kompetenti… L-Artikolu 16… It-Taqsima 3: Azzjoni kontra l-emittent li jonqos milli jikkonforma ma' l-obbligi li joħorġu mill-ammissjoni… L-Artikolu 1… It-Taqsima 4: Sospensjoni u waqfa… L-Artikolu 18… It-Taqsima 5: Dritt ta' rikors lill-qrati fil-każ ta' ċaħda ta' ammissjoni jew waqfien… L-Artikolu 19… IT-TITOLU III: KONDIZZJONIJIET PARTIKOLARI DWAR IL-LIST UFFIĊJALI TAT-TITOLI… Il-Kapitolu I: Pubblikazzjoni tal-lista, partikolaritajiet għall-ammissjoni… It-Taqsima 1: Dispożizzjonijiet ġenerali… L-Artikolu 20… L-Artikolu 21… L-Artikolu 22… It-Taqsima 2: Eżenzjoni parzjali jew kompleta mill-obbligu li jkunu ppubblikati l-partikolaritajiet… L-Artikolu 23… It-Taqsima 3: Ommissjoni permessa mill-partikolaritajiet tal-lista ta' ċerta informazzjoni… L-Artikolu 24… It-Taqsima 4: Kontenuti tal-partikolaritajiet f'każijiet speċifiċi… L-Artikolu 25… L-Artikolu 26… L-Artikolu 27… L-Artikolu 28… L-Artikolu 29… L-Artikolu 30… L-Artikolu 31… L-Artikolu 32… L-Artikolu 33… L-Artikolu 34… It-Taqsima 5: Kontroll jew ċirkolazzjoni tal-partikolaritajiet tal-lista… L-Artikolu 35… L-Artikolu 36… It-Taqsima 6: Id-determinazzjoni ta' l-awtorità kompetenti… L-Artikolu 37… It-Taqsima 7: Rikonoxximent reċiproku… L-Artikolu 38… L-Artikolu 39… L-Artikolu 40… It-Taqsima 8: Ftehim ma' pajjiżi li mhumiex membri… L-Artikolu 41… Il-Kapitolu II: Kondizzjonijiet speċifiċi għall-ammissjoni ta' l-ishma… It-Taqsima 1: Kondizzjonijiet dwar kumpaniji li tkun qed titfittex l-ammissjoni ta' l-ishma tagħhom fil-lista uffiċjali… L-Artikolu 42… L-Artikolu 43… L-Artikolu 44… It-Taqsima 2: Kondizzjonijiet dwar l-ishma li għalihom tkun qed titfittex l-ammissjoni… L-Artikolu 45… L-Artikolu 46… L-Artikolu 47… L-Artikolu 48… L-Artikolu 49… L-Artikolu 50… L-Artikolu 51… Il-Kapitolu III: Kondizzjonijiet partikolari dwar l-ammissjoni fil-lista uffiċjali tat-titoli tad-debitu maħruġa minn impriża… It-Taqsima 1: Kondizzjonijiet dwar impriżi għat-titoli ta' debitu fejn tkun qed titfittex l-ammissjoni fil-lista uffiċjali… L-Artikolu 52… It-Taqsima 2: Kondizzjonijiet dwar titoli ta' debitu li għalihom tkun qed titfittex l-ammissjoni fil-lista uffiċjali… L-Artikolu 53… L-Artikolu 54… L-Artikolu 55… L-Artikolu 56… L-Artikolu 57… It-Taqsima 3: Kondizzjonijiet oħra… L-Artikolu 58… L-Artikolu 59… Il-Kapitolu IV: Kondizzjonijiet partikolari dwar l-ammissjoni għal-lista uffiċjali tat-titoli tad-debitu maħruġa minn Stat, l-awtoritajiet reġjonali jew lokali tieghu jew korp pubbliku internazzjonali… L-Artikolu 60… L-Artikolu 61… L-Artikolu 62… L-Artikolu 63… IT-TITOLU IV: OBBLIGI DWAR IT-TITOLI AMMESSI GĦAL-LISTA UFFIĊJALI… Il-Kapitolu I: Obbligi tal-kumpaniji li l-ishma tagħhom huma ammessi għal-lista uffiċjali… It-Taqsima 1: Elenku ta' ishma maħruġa ġodda ta' l-istess klassi… L-Artikolu 64… It-Taqsima 2: Trattament ta' l-azzjonisti… L-Artikolu 65… It-Taqsima 3: Emenda ta' l-istrument ta' inkorporazzjoni jew ta' l-istatuti… L-Artikolu 66… It-Taqsima 4: Kontijiet ta' kull sena u rapport annwali… L-Artikolu 67… It-Taqsima 5: Informazzjoni addizzjonali… L-Artikolu 68… It-Taqsima 6: Ekwivalenza ta' l-informazzjoni… L-Artikolu 69… It-Taqsima 7: Informazzjoni perjodika li għandha tkun ippubblikata… L-Artikolu 70… L-Artikolu 71… It-Taqsima 8: Pubblikazzjoni u l-kontenuti tar-rapport ta' kull sitt xhur… L-Artikolu 72… L-Artikolu 73… L-Artikolu 74… L-Artikolu 75… L-Artikolu 76… L-Artikolu 77… Il-Kapitolu II: L-obbligu ta' emittenti li t-titoli ta' debitu huma ammessi għal-lista uffiċjali… It-Taqsima 1: Titoli ta' debitu maħruġa minn impriża… L-Artikolu 78… L-Artikolu 79… L-Artikolu 80… L-Artikolu 81… L-Artikolu 82… It-Taqsima 2: Titoli maħruġa minn Stat jew l-awtoritajiet reġjonali jew lokali tiegħu jew minn korp internazzjonali pubbliku… L-Artikolu 83… L-Artikolu 84… Il-Kapitolu III: Obbligi dwar l-informazzjoni li għandha tkun ippubblikata meta parteċipazzjoni azzjonarja maġġuri f'kumpanija elenkata tkun akkwistata jew tinbiegħ… It-Taqsima 1: Dispożizzjonijiet Ġenerali… L-Artikolu 85… L-Artikolu 86… L-Artikolu 87… L-Artikolu 88… It-Taqsima 2: Informazzjoni meta azjenda ewlenija tkun akkwistata jew mibjugħa… L-Artikolu 89… L-Artikolu 90… L-Artikolu 91… It-Taqsima 3: Determinazzjoni tad-drittijiet tal-vot… L-Artikolu 92… It-Taqsima 4: Eżenzjonijiet… L-Artikolu 93… L-Artikolu 94… L-Artikolu 95… It-Taqsima 5: L-awtoritajiet kompetenti… L-Artikolu 96… It-Taqsima 6: Sanzjonijiet… L-Artikolu 97… IT-TITOLU V: PUBBLIKAZZJONI U KOMUNIKAZZJONI TA' L-INFORMAZZJONI… Il-Kapitolu I: Proċeduri u perjodu tal-pubblikazzjoni tal-partikolaritajiet tal-lista u s-supplimenti tagħhom… It-Taqsima 1: Proċeduri u perjodu tal-pubblikazzjoni tal-partikolaritajiet tal-lista u s-supplimenti tagħhom… L-Artikolu 98… L-Artikolu 99… L-Artikolu 100… It-Taqsima 2: Komunikazzjoni minn qabel lill-awtoritajiet kompetenti bil-mezz tal-pubblikazzjoni… L-Artikolu 101… Il-Kapitolu II: Pubblikazzjoni u komunikazzjoni ta' l-informazzjoni wara l-lista… L-Artikolu 102… Il-Kapitolu III: Lingwi… L-Artikolu 103… L-Artikolu 104… IT-TITOLU VI: AWTORITAJIET KOMPETENTI U KOOPERAZZJONI BEJN L-ISTATI MEMBRI… L-Artikolu 105… L-Artikolu 106… L-Artikolu 107… IT-TITOLU VII: KUMITAT TA' KUNTATT… Il-Kapitolu 1: Kompożizzjoni, ħidma u xogħol tal-Kumitat… L-Artikolu 108… Il-Kapitolu II: Adattament ta' l-ammont tal-kapitalizzazzjoni tas-suq ta' l-ishma… L-Artikolu 109… IT-TITOLU VIII: DISPOŻIZZJONIJIET FINALI… L-Artikolu 110… L-Artikolu 111… L-Artikolu 112… L-Artikolu 113… L-Anness I — Skeda għall-partikolaritajiet tal-lista għall-ammissjoni ta' titoli għall-elenku ta' l-i stock exchange uffiċjali… L-Anness II — Il-Parti A: DIRETTIVI MĦASSRA U L-EMENDI SUĊĊESSIVI TAGĦHOM… L-Anness II — Il-Parti B: LIMITI TAŻ-ŻMIEN GĦAT-TRASPOŻIZZJONI FIL-LIĠI NAZZJONALI… L-Anness III: — It-Tabella ta' korrelazzjoni… IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ekonomika Ewropea, u partikolarment l-Artikoli 44 u 95 tiegħu, Wara li kkunsidraw il-proposta mill-Kummissjoni, Wara li kkunsidraw l-Opinjoni tal-Kumitat Ekonomiku u Soċjali [1], Waqt li jaġixxu skond il-proċedura preskritta fl-Artikolu 251 tat-Trattat [2], Billi: (1) Id-Direttiva tal-Kunsill 79/279/KEE tal-5 ta' Marzu 1979 li tikkoordina l-kondizzjonijiet għall-ammissjoni ta' titoli għal-listi ta' stock exchange uffiċjali [3], id-Direttiva tal-Kunsill 80/390/KEE tas-17 ta' Marzu 1980 li tikkoordina il-ħtiġiet għat-tfassil, stħarriġ u distribuzzjoni tal-partikolaritajiet tal-lista li jkunu ppubblikati għall-ammissjoni ta' titoli għal-listi ta' stock exchange uffiċjali [4], id-Direttiva tal-Kunsill 82/21/KEE tal-15 ta' Frar 1982 fuq informazzjoni li għandha tkun ippubblikata għall-ammissjoni ta' titoli għal-listi ta' stock exchange uffiċjali [5] u d-Direttiva tal-Kunsill 88/627/KEE tat-12 ta' Diċembru 1988 fuq l-informazzjoni li għandha tkun ippubblikata meta tinxtara jew tinbiegħ azjenda maġġuri f'kumpanija fil-lista [6] ġew emendati diversi drabi. Fl-interess taċ-ċarezza u tar-razzjonalità, dawn id-Direttivi għandhom għalhekk ikunu kkodifikati billi jingħaqdu flimkien f'test wieħed. (2) Il-koordinazzjoni tal-kondizzjonijiet għall-ammissjoni fil-listi uffiċjali fuq l-istock exchanges li jinsabu fi jew joperaw fl-Istati Membri x'aktarx tipprovdi protezzjoni ekwivalenti għall-investituri fuq livell Komunitarju, minħabba garanziji aktar uniformi offruti lill-investituri fl-Istati Membri differenti, ser tiffaċilita kemm l-ammissjoni fil-lista uffiċjali ta' l-i stock exchange, f'kull Stat tali, ta' titoli minn Stati Membri oħra u l-lista ta' kull garanzija mogħtija f'numru ta' stock exchanges fil-Komunità; għalhekk għandha tipprovdi għall-interpenetrazzjoni fis-swieq nazzjonali tat-titoli billi jitneħħew dawk l-ostakoli li jistgħu jitneħħew b'mod prudenti u għalhekk jikkontribwixxu għall-prospett ta' l-istabbiliment ta' suq ta' kapital Ewropew. (3) Din il-koordinazzjoni għandha għalhekk tapplika għal titoli, indipendentement mill-istatus legali ta' min ikun ħariġhom, u għandhom għalhekk japplikaw għal titoli maħruġa minn Stati mhux membri jew l-awtoritajiet reġjonali jew lokali tagħhom jew korpi pubbliċi internazzjonali; din id-Direttiva għalhekk tkopri entitajiet mhux koperti mit-tieni paragrafu ta' l-Artikolu 48 tat-Trattat. (4) Għandu jkun hemm il-possibbiltà tad-dritt li jsir rikors lill-qrati kontra d-deċiżjonijiet mill-awtoritajiet kompetenti nazzjonali dwar l-applikazzjoni ta' din id-Direttiva, dwar l-ammissjoni ta' titoli fil-lista uffiċjali, għalkemm dan id-dritt għar-rikors m'għandux jitħalla li jirrestrinġi d-diskrezzjoni ta' dawn l-awtoritajiet. (5) Fil-bidu, din il-koordinazzjoni tal-kondizzjonijiet għall-ammissjoni ta' titoli fil-lista uffiċjali għandha tkun flessibbli b'mod suffiċjenti biex tħalli li jkunu kkunsidrati d-differenzi preżenti fl-istrutturi tas-swieq ta' titoli fl-Istati Membri u biex tħalli l-Istati Membri li jikkunsidraw kull sitwazzjoni speċifika li jistgħu jiltaqgħu magħha. (6) Għal din ir-raġuni, il-koordinazzjoni għandha l-ewwel tkun limitata għat-twaqqif tal-kondizzjonijiet minimi għall-ammissjoni ta' titoli fil-lista uffiċjali fuq l-istock exchanges li jinsabu jew joperaw fl-Istati Membri, mingħajr iżda ma jagħtu lill-emittent xi dritt li jkun fil-lista. (7) Din il-koordinazzjoni parzjali tal-kondizzjonijiet għall-ammissjoni fil-lista uffiċjali tikkostitwixxi l-ewwel pass għall-allinjament sussegwenti eqreb tar-regoli ta' l-Istati Membri f'dan il-qasam. (8) Is-suq fejn joperaw l-impriżi tkabbar biex iħaddan il-Komunità kollha u dan it-tkabbir jinvolvi żieda korrispondenti fil-ħtiġiet finanzjarji tagħhom u l-estenzjoni tas-swieq kapitali li jridu jistrieħu fuqhom biex jissodisfawhom; l-ammissjoni fil-lista uffiċjali fuq l-istock exchanges ta' l-Istati Membri ta' titoli maħruġa mill-impriżi tikkostitwixxi mezz importanti ta' aċċess għal dawk l-iswieq kapitali; barra minn hekk restrizzjonijiet fuq ix-xiri ta' titoli nnegozjati fuq l-istock exhanges ta' Stat Membru ieħor kienu eliminati bħala parti mill-liberalizzazzjoni tal-movimenti tal-kapital. (9) Salvagwardji għall-protezzzjoni ta' l-interessi ta' l-investituri attwali u potenzjali huma meħtieġa fil-maġġoranza ta' l-Istati Membri minn impriżi li joffru l-titoli tagħhom lill-pubbliku, jew fil-ħin ta' l-offerta tagħhom jew ta' l-ammissjoni tagħhom fil-lista ta' l-istock exchange; dawn is-salvagwardji jeħtieġu l-għoti ta' informazzjoni li hija kemm jista' jkun suffiċjenti u oġġettiva dwar iċ-ċirkostanzi finanzjarji ta' min joħroġhom u d-dettalji tat-titoli fejn issir it-talba għall-ammissjoni fil-lista uffiċjali; il-forma li fiha din l-informazzjoni hija meħtieġa tikkonsisti s-soltu fil-pubblikazzjoni tal-partikolaritajiet tal-lista. (10) Is-salvagwardji meħtieġa huma differenti minn Stat Membru għall-ieħor, kemm fir-rigward tal-kontenut u l-format tal-partikolaritajiet tal-listi u l-effikaċja, il-metodi u ż-żmien tal-verifika fuq l-informazzjoni mogħtija hemmhekk; l-effett ta' dawn id-differenzi huwa li mhux biss li tagħmilha aktar diffiċli għall-impriżi biex ikunu ammessi t-titoli fil-listi uffiċjali fuq l-istock exchanges ta' diversi Stati Membri imma ukoll biex ittellef l-akkwist minn investituri li joqogħdu fi Stat Membru wieħed ta' titoli elenkati fl-istock exchanges ta' Stati Membri oħra u għalhekk jinibixxi il-finanzjament ta' impriżi u investiment ġewwa l-Komunità. (11) Dawn id-differenzi għandhom ikunu eliminati bil-koordinazzjoni tar-regoli u regolamenti mingħajr ma neċessarjament isiru kompletament uniformi, biex jintlaħaq grad adegwat ta' ekwivalenza fis-salvagwardji meħtieġa f'kull Stat Membru biex jiżguraw l-għoti ta' informazzjoni li hija suffiċjenti u oġġettiva kemm jista' jkun għad-detenturi attwali jew potenzjali ta' titoli. (12) Din il-koordinazzjoni għandha tapplika għal titoli indipendentement mill-istatus legali ta' l-impriża li toħroġhom; din id-Direttiva tapplika għall-entitajiet li ma saritx referenza għalihom fit-tieni paragrafu ta' l-Artikolu 48 tat-Trattat. (13) Ir-rikonoxximent reċiproku tal-partikolaritajiet fil-lista li trid tkun ippubblikata għall-ammissjoni ta' titoli fil-lista uffiċjali tirrappreżenta pass importanti 'l quddiem fil-ħolqien tas-suq intern tal-Komunità. (14) F'dan ir-rigward, jeħtieġ li jkun speċifikat liema awtoritajiet huma kompetenti li jivverifikaw u japprovaw il-partikolaritajiet tal-lista li trid tkun ippubblikata għall-ammissjoni tal-titoli fil-lista uffiċjali fil-każ ta' applikazzjonijiet simultanji għall-ammissjoni fil-lista uffiċjali fi Stat Membru wieħed jew aktar. (15) L-Artikolu 21 tad-Direttiva tal-Kunsill 89/298/KEE tas-17 ta' April 1989 li tikkoordina l-ħtiġiet għat-tfassil, stħarriġ u d-distribuzzjoni tal-prospett li għandu jkun ippubblikat meta titoli trasferibbli jkunu offruti lill-pubbliku [7] jipprovdi li meta offerti pubbliċi jsiru simultanjament jew f'intervalli qosra waħda mill-oħra f'żewġ Stati Membri jew iżjed, prospett ta' offerta pubblika mfassal u approvat skond l-Artikolu 7, 8 jew 12 ta' dik id-Diretttiva għandha tkun rikonoxxuta bħala prospett ta' offerta pubblika fl-Istati Membri l-oħra kkonċernati fuq il-bażi ta' rikonoxximent reċiproku. (16) Huwa wkoll mixtieq li jkun provdut ir-rikonoxximent ta' prospett ta' offerta pubblika bħala partikolaritajiet fil-lista fejn l-ammissjoni fil-lista ta' l-istock exchange uffiċjali hija mitluba fi żmien qasir ta' l-offerta pubblika. (17) Ir-rikonoxximent reċiproku ta' prospett ta' offerta pubblika u l-ammissjoni għal-listi uffiċjali ma jagħtix fih innifsu dritt għall-ammissjonjiet. (18) Huwa konsiljabbli li tkun provduta estenzjoni, permezz ta' ftehim li għandhom ikunu konklużi mill-Komunità ma' pajjiżi li mhumiex membri, tar-rikonoxximent tal-partikolaritajiet tal-lista għall-ammissjoni tal-listi uffiċjali minn dawk il-pajjiżi fuq bażi reċiproka. (19) Jidher xieraq li jkun provdut għall-possibbiltà għall-Istat Membru fejn l-ammissjoni fil-lista uffiċjali tkun mfittxa f'ċerti każijiet tingħata eżenzjoni parzjali jew kompleta mill-obbligu li jkunu ppubblikati il-partikolaritajiet għall-ammissjoni għal-listi uffiċjali għal min joħroġ il-titoli li jkunu diġà ġew ammessi fil-lista uffiċjali ta' l-istock exchange fi Stat Membru ieħor. (20) Kumpaniji li diġà ġew elenkati fil-Komunità għal xi żmien u huma ta' kwalità għolja u ta' statura internazzjonali huma l-kandidati l-aktar eliġibbli għall-elenkar bejn il-fruntieri. Dawk il-kumpaniji huma ġeneralment magħrufa sew f'ħafna Stati Membri: tagħrif dwarhom huwa ċirkolat sewwa u huwa disponibbli. (21) L-għan ta' din id-Direttiva huwa li tiżgura li tagħrif biżżejjed ikun provdut għall-investituri; għalhekk, meta din il-kumpanija tipprova li t-titoli tagħha jkunu ammessi fil-lista fi Stat Membru ospitanti, l-investituri li joperaw fis-suq f'dak l-pajjiż jistgħu jkunu protetti b'mod suffiċjenti billi jirċievu biss informazzjoni simplifikata aktar milli l-partikolaritajiet kollha tal-lista. (22) L-Istati Membri jistgħu jsibuha utli li jistabbilixxu kriterji minimi kwantitattivi mhux diskriminatorji, bħas-suq ta' l-ishma kurrenti kapitalizzati, li min joħroġhom għandu jilħaq biex ikun eliġibbli li jibbenifika mill-possibbiltajiet ta' l-eżenzjoni pprovduta f'din id-Direttiva; ġaladarba hemm integrazzjoni akbar fis-swieq tat-titoli, għandu jkun possibbli ukoll għall-awtoritajiet kompetenti li jagħtu lill-kumpaniji żgħar trattament simili. (23) Kif ukoll, ħafna stock exchanges għandhom swieq tat-tieni saff biex jinnegozjaw f'ishma ta' kumpaniji mhux ammessi fil-lista uffiċjali; f'ċerti każijiet is-swieq tat-tieni saff huma regolati u ssorveljati minn awtoritajiet rikonoxxuti minn korpi pubbliċi li jimponu fuq kumpaniji ħtiġiet ta' svelar li huma fis-sustanza ekwivalenti għal dawk imposti fuq kumpaniji fil-lista uffiċjali; għalhekk, il-prinċipju sottostanti l-Artikolu 23 ta' din id-Direttiva jista jkun applikat ukoll meta dawn il-kumpaniji jippruvaw ikollhom it-titoli tagħhom ammessi fil-lista uffiċjali. (24) Biex ikunu protetti l-investituri d-dokumenti li jkunu disponibbli għall-pubbliku għandhom l-ewwel jintbagħtu lill-awtoritajiet kompetenti fl-Istat Membru fejn tkun ipprovata l-ammissjoni fil-lista uffiċjali; huwa għall-Istat Membru biex jiddeċiedi jekk dawk id-dokumenti għandhomx ikunu mistħarrġa mill-awtoritajiet kompetenti u biex ikun iddeterminat, jekk meħtieġ, in-natura u l-mod kif l-istħarriġ għandu jitwettaq. (25) Fil-każ ta' titoli ammessi fil-lista uffiċjali ta' l-istock exchange, il-protezzjoni ta' l-investituri teħtieġ li dawn jingħatalhom tagħrif xieraq regolari matul il-perjodu kollu meta t-titoli jkunu fil-lista; il-koordinazzjoni ta' ħtiġiet għal dan it-tagħrif regolari għandha għanijiet simili għal dawk maħsuba għall-partikolaritajiet fil-lista, jiġifieri biex tittejjeb din il-protezzjoni u biex tagħmilha aktar ekwivalenti, biex tiffaċilita l-lista ta' dawn it-titoli fuq aktar minn stock exchange wieħed fil-Komunità, u meta jsir hekk biex tikkontribwixxi għat-twaqqif ta' suq tal-kapital ġenwin Komunitarju billi tippermetti interpenetrazzjoni akbar fis-swieq tat-titoli. (26) Taħt din id-Direttiva, il-kumpaniji fil-lista għandhom mingħajr dewmien jipprovdu lill-investituri l-kontijiet annwali tagħhom u r-rapport fejn jagħtu l-informazzjoni fuq il-kumpanija għas-sena finanzjarja kollha; billi r-Raba' Direttiva tal-Kunsill 78/660/KEE [8] ikkoordinat il-liġijiet, regolamenti u dispożizzjonijiet amministrattivi ta' l-Istati Membri dwar il-kontijiet annwali ta' ċerti tipi ta' kumpaniji. (27) Kumpanniji għandhom ukoll, mill-anqas darba matul kull sena finanzjarja, jipprovdu lill-investituri rapporti fuq l-attivitajiet tagħhom; din id-Direttiva tista', għalhekk, tkun limitata għall-koordinazzjoni tal-kontenut u d-distribuzzjoni ta' rapport wieħed li jkopri l-ewwel sitt xhur tas-sena finanzjarja. (28) Madankollu, fil-każ ta' obbligazzjonijiet ordinarji, minħabba d-drittijiet li jagħtu lid-detenturi tagħhom, il-protezzjoni ta' l-investituri permezz tal-pubblikazzjoni ta' rapport ta' sitt xhur mhux essenzjali; bis-saħħa ta' din id-Direttiva, obbligazzjonijiet konvertibbli jew skambjabbli ma' titoli jistgħu jkunu ammessi fil-lista uffiċjali biss jekk l-ishma relatati huma diġà elenkati fl-istess stock exchange jew f'suq ieħor miftuħ regolat, li jopera regolarment, jew jiġu ammessi hekk simultanjament; l-Istati Membri jistgħu jidderogaw minn dan il-prinċipju biss jekk l-awtoritajiet kompetenti tagħhom huma sodisfatti li d-detenturi għandhom għad-dispożizzjoni tagħhom kull informazzjoni meħtieġa biex jiffurmaw fehma dwar il-valur ta' l-ishma li dwarhom għandhom x'jaqsmu dawn l-obbligazzjonijiet; konsegwentement, informazzjoni regolari għandha tkun ikkoordinata għal dawk il-kumpaniji biss li l-ishma tagħhom huma ammessi fil-lista uffiċjali ta' l-istock exchange. (29) Ir-rapport ta' sitt xhur għandu jħalli l-investituri li jagħmlu valutazzjoni informata ta' l-iżvilupp ġenerali ta' l-attivitajiet tal-kumpanija matul il-perjodu kopert bir-rapport; iżda, dan ir-rapport għandu jkollu fih biss id-dettalji essenzjali fuq il-pożizzjoni finanzjarja u l-progress ġenerali tan-negożju tal-kumpanija kkonċernata. (30) Biex tiżgura l-protezzjoni effettiva ta' l-investituri u l-ħidma xierqa ta' l-istock exchanges, ir-regoli dwar l-informazzjoni regolari li għandha tkun ippubblikata mill-kumpaniji li l-ishma tagħhom huma ammessi fil-lista uffiċjali ta' l-istock exchange fil-Komunità, għandhom japplikaw mhux biss għall-kumpaniji mill-Istati Membri, imma wkoll għall-kumpaniji minn pajjiżi li mhumiex membri. (31) Politika ta' informazzjoni adegwata għall-investituri fil-qasam ta' titoli trasferibbli x'aktarx ittejjeb il-protezzjoni ta' l-investitur, u l-kunfidenza ta' investituri fis-swieq tas-sigurtà u għalhekk tiżgura li s-swieq tat-titoli jiffunzjona sewwa. (32) Billi ssir protezzjoni aktar ekwivalenti, il-koordinazzjoni ta' dik il-politika fil-livell Komunitarju x'aktarx li tħalli interpenetrazzjoni akbar tas-swieq tat-titoli ta' l-Istati Membri u għalhekk tgħin li titwaqqaf suq tal-kapital tassew Ewropew. (33) Għal dak l-għan l-investituri għandhom ikunu mgħarrfa bl-azjendiewlenin u bit-tibdiliet f'dawk l-azjendi fil-kumpaniji tal-Komunità li l-ishma tagħhom huma elenkati uffiċjalment fuq l-istock exchanges li jinsabu jew joperaw ġewwa l-Komunità. (34) Għandhom ikunu pprovduti regoli dwar il-kontenut dettaljat u l-proċedura għall-applikazzjoni ta' dik il-ħtieġa. (35) Kumpaniji, li l-ishma tagħhom huma uffiċjalment elenkati fuq stock exchange tal-Komunità, jistgħu jinfurmaw il-pubbliku bil-bdil fil-holdings ewlenin biss jekk kienu infurmati b'dan it-tibdil mid-detenturi ta' dawk l-azjendi . (36) Ħafna mill-Istati Membri ma jissoġġettawx id-detenturi għal din il-ħtieġa u fejn din il-ħtieġa teżisti hemm differenzi apprezzabbli fil-proċeduri għall-applikazzjoni tagħha; regoli kkoordinati għandhom għalhekk ikunu adottati fil-livell Komunitarju f'dan il-qasam. (37) Din id-Direttiva m'għandhiex taffettwa l-obbligi ta' l-Istati Membri dwar it-terminu massimu għat-traspożizzjoni msemmija fl-Anness II, il-Parti B, ADOTTAW DIN ID-DIRETTIVA: IT-TITOLU I DEFINIZZJONIJIET U GĦAN TA' L-APPLIKAZZJONI IL-KAPITOLU I Tifsiriet L-Artikolu 1 Għall-għanijiet ta' din id-Direttiva: (a) "emittenti" tfisser kumpaniji u persuni legali oħra u kull impriża li t-titoli tagħha huma s-suġġett ta' applikazzjoni għall-ammissjoni fil-lista uffiċjali fuq l-istock exchange; (b) "impriżi ta' investiment kollettiv li ma jkunux tat-tip magħluq" għandha tfisser unitajiet ta' trust u kumpaniji ta' investiment: (i) li l-għan tagħhom huwa l-investiment kollettiv tal-kapital ipprovdut mill-pubbliku, u li jopera fuq il-prinċipju tal-firxa tar-riskju, u (ii) liema unitajiet huma, fuq talba tad-detentur, mixtrija mill-ġdid jew mifdija, direttament jew indirettament, mill-beni ta' dawn l-impriżi. L-azzjoni meħuda minn dawn l-impriżi biex jiżguraw li l-valur ta' l-unitajiet ta' l-istock exchange ma jvarjax b'mod sinifikattiv mill-valur nett tal-beni għandu jitqies bħala ekwivalenti għal dak ix-xiri mill-ġdid jew fidi; (ċ) Għall-għanijiet ta' din id-Direttiva "kumpaniji ta' investiment li ma jkunux dawk tat-tip magħluq" għandhom ifissru kumpaniji ta' investiment: (i) l-għan tagħhom huma l-investiment kollettiv tal-kapital provdut mill-pubbliku, u li jopera fuq il-prinċipju li jinfirex ir-riskju, u (ii) l-ishma tagħhom huma, fuq talba tad-detentur, mixtrija mill-ġdid jew mifdija, direttament jew indirettament, mill-beni tal-kumpanija. Azzjoni meħuda minn dawn il-kumpaniji biex jiżguraw li l-valur ta' l-istock exchange ta' l-ishma tagħhom ma jvarjax b'mod sinnifikattiv mill-valur nett tal-beni għandha titqies bħala ekwivalenti għal dak ix-xiri mill-ġdid jew fidi; (d) "istituzzjoni ta' kreditu" għandha tfisser impriża li xogħolha huwa li tirċievi depożiti jew fondi oħra ta' ħlas lura mill-pubbliku biex tagħti krediti għall-kont tagħha stess; (e) "unitajiet ta' impriża kollettiva ta' investiment" għandha tfisser titoli maħruġa minn impriża ta' investiment kollettiv bħala li tippreżenta d-drittijiet tal-parteċipanti fil-beni ta' din l-impriża. (f) "interess parteċipattiv" għandha tfisser drittijiet fil-kapital ta' impriżi oħra, kemm jekk rappreżentati jew le biċ-ċertifikati, li, bil-ħolqien ta' rabta durabbli ma dawk l-impriżi, huma intiżi li jikkontribwixxu għall-attivitajiet ta' l-impriża li żżomm dawn id-drittijiet. (g) "turnover nett" għandu jinkludi l-ammonti miġjuba mill-bejgħ tal-prodotti u l-għoti ta' servizzi li jaqgħu fl-attivitajiet ordinarji ta' l-impriża, wara t-tnaqqis ta' rimborsi tal-bejgħ u tat-taxxa fuq il-valur miżjud u taxxi oħra marbuta direttament mal-valur tal-bejgħ; (h) "kontijiet annwali" għandhom jinkludu l-balance sheet, il-kont tal-qligħ u t-telf u n-noti fuq il-kontijiet. Dawn id-dokumenti għandhom jikkostitwixxu assjem kompost. IL-KAPITOLU II Għan ta' l-applikazzjoni L-Artikolu 2 1. L-Artikoli 5 sa 19, 42 sa 69, u 78 sa 84 għandhom jgħoddu għat-titoli li huma ammessi fil-lista uffiċjali jew huma s-soġġett ta' applikazzjoni għall-ammissjoni fil-lista uffiċjali fuq l-i stock exchange jew joperaw ġewwa Stat Membru. 2. L-Istati Membri jistgħu jiddeċiedu li ma japplikawx id-dispożizzjonijiet imsemmija fil-paragrafu 1 lil: (a) unitajiet maħruġa minn impriżi ta' investiment kollettiv li ma jkunux tat-tip magħluq, (b) titoli maħruġa minn Stat Membru jew l-awtoritajiet reġjonali jew lokali. L-Artikolu 3 1. L-Artikoli 20 sa 41, kif ukoll l-Anness I, għandhom jgħoddu għalt-titoli li huma soġġett ta' applikazzjoni għall-ammissjoni fil-lista uffiċjali fuq l-istock exchange li jinsab jew jopera ġewwa Stat Membru. 2. Id-dispożizzjonijiet imsemmija fil-paragrafu 1 m'għandhomx japplikaw għal: (a) unitajiet maħruġa mill-investiment kollettiv li ma jkunx tat-tip magħluq, (b) titoli maħruġa mill-Istat Membru jew mill-awtoritajiet reġonali jew lokali. L-Artikolu 4 1. L-Artikoli 70 sa 77 għandhom jgħoddu għall-kumpaniji li l-ishma tagħhom huma ammessi fil-lista uffiċjali fi stock exchange li tinsab jew topera fi Stat Membru, kemm jekk l-ammissjoni hija ta' l-ishma stess jew ta' ċertifikati li jirrappreżentawhom, u kull meta seħħet id-data ta' din l-ammissjoni. 2. Id-dispożizzjonijiet imsemmija fil-paragrafu 1 m'għandhomx, iżda, japplikaw għall-impriżi ta' investiment li ma jkunux dawk tat-tip magħluq. 3. L-Istati Membri jistgħu jeskludu banek ċentrali mill-iskop tad-dispożizzjonijiet msemmija fil-paragrafu 1. IT-TITOLU II DISPOŻIZZJONIJIET ĠENERALI DWAR IL-LISTA UFFIĊJALI TAT-TITOLI IL-KAPITOLU I Kondizzjonijiet ġenerali għall-ammissjoni L-Artikolu 5 L-Istati Membri għandhom jiżguraw li: (a) titoli ma jistgħux ikunu ammessi fil-lista uffiċjali fuq kull stock exchange li jinsab jew jopera ġewwa t-territorju tagħhom ħlief jekk il-kondizzjonijiet imniżżla b'din id-Direttiva huma ssodisfati, u (b) emittenti ta' titoli ammessi għal din il-lista uffiċjali, immaterjalment mid-data li fiha saret din l-ammissjoni, huma soġġetti għall-obbligi pprovduti minn din id-Direttiva. L-Artikolu 6 1. L-ammissjoni ta' titoli fil-lista uffiċjali għandha tkun soġġetta għall-kondizzjonijiet imsemmija fl-Artikoli 42 sa 51, jew 52 sa 63, dwar l-ishma u t-titoli tad-debitu rispettivament. 2. L-emittenti tat-titoli ammessi fil-lista uffiċjali għandhom jaqdu l-obbligi tagħhom imsemmija fl-Artikoli 64 sa 69, jew 78 sa 84, dwar ishma u titoli ta' debitu rispettivament. 3. Ċertifikati li jirrappreżentaw ishma jistgħu jkunu ammessi biss fil-lista uffiċjali jew jekk l-emittent ta' l-ishma rappreżentati jilħaq il-kondizzjonijiet msemmija fl-Artikoli 42 u 44 u l-obbligi msemmija fl-Artikoli 64 sa 69 u jekk iċ-ċertifikati jilħqu l-kondizzjonijiet msemmija fl-Artikoli 45 sa 50. L-Artikolu 7 L-Istati Membri jistgħu ma jagħmlux l-ammissjoni fil-lista uffiċjali tat-titoli maħruġa mill-kumpaniji jew persuna legali oħra li huma ċittadini ta' Stat Membru ieħor bla ħsara għall kondizzjoni li t-titoli iridu jkunu diġà ammessi fil-lista uffiċjali fuq stock exchange li tinsab jew topera f'waħda mill-Istati Membri. IL-KAPITOLU II Kondizzjonijiet u obbligi aktar iebsa jew addizzjonali L-Artikolu 8 1. Bla ħsara għall-projbizzjonijiet ipprovduti fl-Artkolu 7 u fl-Artikoli 42 sa 63, l-Istati Membri jistgħu jagħmlu l-ammissjoni tat-titoli fil-lista uffiċjali soġġetti għall-kondizzjonijiet aktar iebsa minn dawk imsemmija fl-Artikoli 42 sa 63 jew għall-iżjed kondizzjonijiet, iżda dawn il-kondizzjonijiet aktar iebsa jew addizzjonali japplikaw ġeneralment għall-emittenti kollha jew għall-klassijiet individwali ta' emittent u li jkunu ppubblikati qabel issir l-applikazzjoni għall-ammissjoni ta' dawn it-titoli. 2. L-Istati Membri jistgħu jagħmlu l-emittenti tat-titoli ammessi għal-listi uffiċjali soġġetti għall-obbligi aktar iebsa minn dawk msemmija fl-Artikoli 64 sa 69 u 78 sa 84 jew għall-obbligi addizzjonali, iżda dawn l-obbligi aktar iebsa jew addizzjonali japplikaw b'mod ġenerali għall-emittenti kollha jew għall-klassijiet individwali ta' emittent. 3. L-Istati Membri jistgħu, taħt l-istess kondizzjonijiet bħal dawk preskritti fl-Artikolu 9, jawtorizzaw derogi mill-kondizzjonijiet addizzjonali jew aktar iebsa u l-obbligi msemmija fil-paragrafi 1 u 2 tieghu. 4. L-Istati Membri jistgħu, skond ir-regoli nazzjonali applikabbli jeħtieġu l-emittenti ta' titoli ammessi fil-lista uffiċjali jinfurmaw lill-pubbliku fuq bażi regolari bil-pożizzjoni finanzjarja tagħhom u fuq l-andament ġenerali tan-negozju tagħhom. IL-KAPITOLU III Derogi L-Artikolu 9 Kull deroga mill-kondizzjonijiet għall-ammissjoni tat-titoli fil-lista uffiċjali li tista' tkun awtorizzata skond l-Artikoli 42 sa 63 għandha tapplika b'mod ġenerali għall-emittenti kollha fejn iċ-ċirkostanzi li jiġġustifikawhom huma simili. L-Artikolu 10 Stati Membri jistgħu jiddeċiedu biex ma jpplikawx il-kondizzjonijiet imsemmija fl-Artikoli 52 sa 63 u l-obbligi msemmija fl-Artikolu 81(1) u (3) dwar l-applikazzjonijiet għal-listi uffiċjali ta' titoli tad-debitu maħruġa mill-kumpaniji u persuni legali oħra li huma ċittadini ta' Stat Membru u li ġew stabbiliti, huma ggvernati minn jew immexxija bis-saħħa ta' liġi speċjali fejn il-ħlasijiet mill-ġdid u l-ħlasijiet ta' l-imgħaxijiet dwar dawk it-titoli huma garantiti minn Stat Membru jew minn wieħed mill-istati federali tiegħu. IL-KAPITOLU IV Setgħat ta' l-awtoritajiet nazzjonali kompetenti It-Taqsima 1 Deċiżjoni ta' ammissjoni L-Artikolu 11 1. L-awtoritajiet kompetenti msemmija fl-Artikolu 105 għandhom jiddeċiedu fuq l-ammissjoni tat-titoli fil-lista uffiċjali fuq stock exchange li jinsab jew li jaħdem ġewwa t-territorji tagħhom. 2. Mingħajr preġudizzju għall-poteri mogħtija lilhom, l-awtoritajiet kompetenti jistgħu jirrespinġu applikazzjoni għall-ammissjoni ta' garanzija fil-lista uffiċjali jekk, fl-opinjoni tagħhom, is-sitwazzjoni ta' l-emittent hija dik li l-ammissjoni tkun ta' detriment għall-interessi ta' l-investituri. L-Artikolu 12 Bħala deroga għall-Artikolu 8, l-Istati Membri jistgħu, unikament għall-protezzjoni ta' l-investituri, jagħtu l-awtoritajiet kompetenti s-setgħa li jagħmlu l-ammissjoni ta' titolu fil-lista uffiċjali soġġetta għal kull kondizzjoni speċjali li l-awtoritajiet kompetenti jikkunsidraw xierqa u li jkunu espliċitament infurmaw lill-applikant. L-Artikolu 13 1. Fejn l-applikazzjonijiet għandhom isiru flimkien ma' jew f'intervalli qosra minn xulxin għall-ammissjoni ta' l-istess titoli fil-lista uffiċjali fuq l-istock exchanges li jinsabu jew li jaħdmu faktar minn Stat Membru wieħed, jew fejn l-applikazzjoni għall-ammissjoni issir dwar titolu elenkat diġà fuq stock exchange fi Stat Membru ieħor, l-awtoritajiet kompetenti għandhom jikkomunikaw ma' xulxin u jagħmlu dawk l-arranġamenti li jkunu meħtieġa biex iħaffu l-proċedura u jissemplifikaw kemm jista jkun possibbli l-formalitajiet u kull kondizzjoni addizzjonali meħtieġa għall-ammissjoni tal-garanzja kkonċernata. 2. Biex ikun iffaċilitat ix-xogħol ta' l-awtoritajiet kompetenti, kull applikazzjoni għall-ammissjoni ta' garanzija fil-lista uffiċjali fuq stock exchange li tinsab jew taħdem fi Stat Membru trid tgħid jekk applikazzjoni simili hux qed issir jew saritx fi Stat Membru ieħor, jew ser issir fil-futur qrib. L-Artikolu 14 L-awtoritajiet kompetenti jistgħu jirrifjutaw li jammettu fil-lista uffiċjali titolu li jkun diġà elenkat fi Stat Membri ieħor fejn l-emittent jonqos milli jħares l-obbligi li joħroġu mill-ammissjoni f'dak l-Istat Membru. L-Artikolu 15 Fejn applikazzjoni għall-ammissjoni fil-lista uffiċjali tkun dwar ċertifikati li jirrappreżentaw ishma, l-applikazzjoni għandha tkun ikkunsidrata biss jekk l-awtoritajiet kompetenti huma ta' l-opinjoni li l-emittent taċ-ċertifikati joffri salvagwardji xierqa għall-protezzjoni ta' l-investituri. It-Taqsima 2 Informazzjoni mitluba mill-awtoritajiet kompetenti L-Artikolu 16 1. Emittent li t-titoli tiegħu jkunu ammessi fil-lista uffiċjali għandu jipprovdi lill-awtoritajiet kompetenti l-informazzjoni kollha li dawn jikkunsidraw bħala xierqa biex jipproteġu l-investituri jew jiżguraw il-ħidma tajba tas-suq. 2. Fejn il-protezzjoni ta' l-investituri jew il-ħidma tajba tas-suq hekk jeħtieġu, emittent jista' jenħtieġ mill-awtoritajiet kompetenti li jippubblika dik l-informazzjoni f'dik il-forma u fit-termini preskritti li jistgħu jqisu xierqa. Jekk l-emittent jonqos milli jikkonforma ma din il-ħtieġa, l-awtoritajiet kompetenti jistgħu huma nnifishom jippubblikaw dik l-informazzjoni wara li jkunu semgħu l-emittent. It-Taqsima 3 Azzjoni kontra l-emittent li jonqos milli jikkonforma ma' l-obbligi li joħorġu mill-ammissjoni L-Artikolu 17 Mingħajr preġudizzju għal kull azzjoni jew għal penalitajiet li jistgħu jikkontemplaw fil-każ ta' nuqqas mill-emittent li jikkonforma ma' l-obbligi li jirriżultaw mill-ammissjoni fil-lista uffiċjali, l-awtoritajiet kompetenti jistgħu jagħmlu pubbliku l-fatt li emittent qed jonqos li jħares dawk l-obbligi. It-Taqsima 4 Sospensjoni u waqfa L-Artikolu 18 1. L-awtoritajiet kompetenti jistgħu jiddeċiedu li jissospendu l-elenkar ta' garanzija fejn il-ħidma tajba tas-suq hija, jew tista' tkun, ipperikolata temporanjament jew fejn il-protezzjoni ta' l-investituri teħtieġ hekk. 2. L-awtoritajiet kompetenti jistgħu jiddeċiedu li l-elenkar tat-titolu jitwaqqaf fejn huma sodisfatti li, minħabba ċirkostanzi speċjali, negozji normali regolari f'titolu mhumiex possibbli aktar. It-Taqsima 5 Dritt ta' rikors lill-qrati fil-każ ta' ċaħda ta' ammissjoni jew waqfien L-Artikolu 19 1. L-Istati Membri għandhom jiżguraw li deċiżjonijiet ta' l-awtoritajiet kompetenti li jirrifjutaw l-ammissjoni ta' garanzija fil-lista uffiċjali jew li jwaqqfu din il-lista għandhom ikunu soġġetti għad-dritt li jsir rikors lill-qrati. 2. Rikorrent għandu jkun innotifikat b'deċiżjoni dwar l-applikazzjoni tiegħu għall-ammissjoni fil-lista uffiċjali fi żmien sitt xhur mir-riċevuta ta' l-applikazzjoni jew, jekk l-awtorità kompetenti teħtieġ informazzjoni ulterjuri f'dak il-perjodu, fi żmien sitt xhur minn meta l-applikant jagħti dik l-informazzjoni. 3. Nuqqas li tingħata deċiżjoni f'terminu speċifikat fil-paragrafu 2 għandha titqies bħala rifjut tar-rikors. Dan ir-rifjut għandu jagħti lok għad-dritt li jsir rikors lill-qrati pprovdut fil-paragrafu 1. IT-TITOLU III KONDIZZJONIJIET PARTIKOLARI DWAR IL-LISTI UFFIĊJALI TAT-TITOLI IL-KAPITOLU I Pubblikazzjoni tal-lista, partikolaritajiet għall-ammissjoni It-Taqsima 1 Dispożizzjonijiet ġenerali L-Artikolu 20 L-Istati Membri għandhom jiżguraw li l-ammissjoni ta' titoli fil-lista uffiċjali fuq l-i stock exchange li jinsab fi jew jopera ġewwa t-territorji tagħhom jiddependi fuq il-pubblikazzjoni ta' karta ta' informazzjoni, minn hawn 'il quddiem msemmija bħala "partikolaritajiet tal-lista" skond il-Kapitolu I tat-Titolu V. L-Artikolu 21 1. Il-partikolaritajiet tal-lista għandhom ikollhom l-informazzjoni li, skond in-natura partikolari ta' l-emittent u tat-titoli għall-ammissjoni tagħhom tkun saret applikazzjoni, hu meħtieġ biex tħalli l-investituri u l-konsulenti ta' l-investiment tagħhom li jagħmlu stima infurmata ta' l-attiv u l-passiv, il-pożizzjoni finanzjarja, profitti u telf, u l-prospetti ta' l-emittent u tad-drittijiet mehmuża ma' dawn it-titoli. 2. L-Istati Membri għandhom jiżguraw li l-obbligu msemmi fil-paragrafu 1 ikun rispettat mill-persuni responsabbli għall-partikolaritajiet tal-lista kif ipprovdut fl-intestatura 1.1 ta' l-Iskedi A u B ta' l-Anness I hawnhekk. L-Artikolu 22 1. Mingħajr preġudizzju għall-obbligu msemmi fl-Artikolu 21, l-Istati Membri għandhom jiżguraw li, bla ħsara għall-possibbiltajiet għall-eżenzjonijiet ipprovduti fl-Artikoli 23 u 24, il-partikolaritajiet tal-lista jkollhom, f'forma analizzabbli u komprensibbli kemm jista' jkun, mill-anqas l-elementi ta' informazzjoni pprovduti fl-Iskedi A, B jew Ċ ta' l-Annessi I, u jiddependi jekk l-ishma, titoli ta' debitu jew ċertifikati li jirrappreżentaw l-ishma humiex involuti. 2. F'każijiet speċifiċi koperti bl-Artikoli 25 sa 34 il-partikolaritajiet tal-lista jitfasslu skond l-ispeċifikazzjonijiet imsemmija f'dawk l-Artikoli, bla ħsara għall-possibbiltajiet għall-eżenzjonijiet ipprovduti fl-Artikoli 23 u 24. 3. Fejn ċerti intestaturi fl-Iskedi A, B u Ċ ta' l-Anness I jidhru mhux xierqa għall-isfera ta' attività ta' l-emittent jew il-forma legali, għandhom jitfasslu partikolaritajiet tal-lista li jagħtu informazzjoni ekwivalenti billi jadattaw dawn l-intestaturi. Taqsima 2 Eżenzjoni parzjali jew kompleta mill-obbligu li jkunu ppubblikati l-partikolaritajiet L-Artikolu 23 Mingħajr preġudizzju għal l-Artikolu 39(1), l-Istati Membri jistgħu jħallu l-awtoritajiet kompetenti responsabbli għall-verifika tal-partikolaritajiet tal-lista fit-tifsira ta' din id-Direttiva, biex jipprovdu għall-eżenzjoni parzjali jew kompleta mill-obbligu li jkunu ppubblikati l-partikolaritajiet tal-lista fil-każijiet li ġejjin: (1) fejn it-titoli fejn issir applikazzjoni għall-ammissjoni fil-lista uffiċjali huma: (a) titoli li kienu s-suġġett ta' ħarġa pubblika; jew (b) titoli maħruġa dwar offerta ta' konsolidament; jew (ċ) titoli maħruġa dwar għaqda li tinvolvi l-akkwist ta' kumpanija oħra jew il-formazzjoni ta' kumpanija ġdida, il-qasma ta' kumpanija, it-trasferiment tal-beni kollha ta' impriża jew parti minnhom u l-passiv jew bħala pagament għat-trasferiment tal-beni li ma jkunux kontanti; u fejn, mhux aktar tard minn 12-il xahar qabel l-ammissjoni ta' titoli fil-lista uffiċjali, dokument mitqies mill-awtoritajiet kompetenti li jkollu l-informazzjoni ekwivalenti għal dawk tal-partikolaritajiet tal-lista pprovduti minn din id-Direttiva, jkun ippubblikat fl-istess Stat Membru. Għandhom ikunu ppubblikati ukoll partikolaritajiet ta' kull tibdil materjali li jseħħu minn mindu dak id-dokument ikun ġie ppubblikat. Id-dokument għandu jitqiegħed għad-dispożizzjoni tal-pubbliku fl-uffiċċju reġistrat ta' l-emittent u fl-uffiċċji ta' l-organizzazzjonijiet finanzjarji miżmuma biex jaħdmu bħala l-aġenti tagħhom li jħallsu, u kull partikolarità tat-tibdiliet materjali għandha tkun ippubblikats skond l-Artikoli 98(1) u 99(1); (2) fejn it-titoli li għalihom issir applikazzjoni għall-ammissjoni fil-lista uffiċjali huma: (a) ishma allokati bla ħlas lid-detenturi ta' ishma diġà elenkati fuq l-istess stock exchange; jew (b) ishma li jirriżultaw mill-konverżjoni ta' titoli ta' debitu konvertibbli jew ishma maħluqa wara skambju ta' titoli ta' debitu skambjabbli, jekk l-ishma tal-kumpanija li l-ishma tagħha huma offruti bħala konverżjoni jew skambju huma diġà elenkati fuq l-istess stock exchange; jew (ċ) ishma li jirriżultaw mill-eżerċizzju tad-drittijiet mogħtija mit-titoli, jekk ishma tal-kumpanija li l-ishma tagħha huma offruti lid-detenturi tat-titoli huma diġà elenkati fuq l-istess stock exchange; jew (d) ishma maħruġa bħala sostituzzjoni ta' ishma diġà elenkati fuq l-istess stock exchange jekk il-ħrug ta' dawn l-ishma ġodda ma jinvolvix xi żieda fil-kapital ta' l-ishma maħruġ tal-kumpanija; u, fejn xieraq, l-informazzjoni pprovduta fil-Kapitolu 2 ta' l-Iskeda A ta' l-Anness I hija ppubblikata skond l-Artikoli 98(1) and 99(1); (2) fejn it-titoli li għalihom ssir applikazzjoni għall-ammissjoni fil-lista uffiċjali huma: (a) ishma li jew in-numru jew il-valur stmat fis-suq jew il-valur nominali jew, fin-nuqqas ta' valur nominali, il-valur par ta' kontabiltà, jammonta għall-anqas minn 10 % tan-numru jew tal-valur korrispondenti tal-valur ta' l-ishma ta' l-istess klassi diġà elenkati fuq l-istess stock exchange; jew (b) titoli ta' debitu maħruġa mill-kumpaniji u persuni legali oħra li huma ċittadini ta' Stat Membru u li: (i) fit-twettiq tan-negozju tagħhom, jibbenefikaw mill-monopolji ta' l-Istat, u (ii) huma stabbiliti jew iggvernati minn liġi speċjali jew bis-saħħa ta' din il-liġi jew li s-self tagħhom huma b'mod inkondizzjonat u irrevokabbilment garantit minn Stat Membru jew minn wieħed mill-Istati federali ta' Stat Membru; (ċ) titoli ta' debitu maħruġa minn persuni legali, li ma jkunux kumpaniji, li huma ċittadini ta' Stat Membru, u (i) ġew stabbiliti b'liġi speċjali, u (ii) l-attivitajiet tagħhom huma ggvernati minn dik il-liġi u tikkonsisti biss: - fil-ġbir tal-fondi taħt il-kontroll ta' l-istat permezz tal-ħruġ ta' titoli ta' debitu, u - l-iffinanzjar tal-produzzjoni permezz tar-riżorsi li jkunu ġabru u r-riżorsi pprovduti minn Stat Membru, u (iii) it-titoli ta' debitu tagħhom huma, għall-għanijiet ta' l-ammisjoni fil-lista uffiċjali, meqjusa mil-liġi nazzjonali bħala titoli ta' debitu maħruġa jew garantiti mill-Istat; jew (d) ishma mqassma lill-impjegati, jekk ishma ta' l-istess klassi kienu diġà ġew ammessi fil-lista uffiċjali fuq l-istess stock exchange; ishma li jkunu differenti minn xulxin biss rigward id-data ta' l-ewwel intitolament għad-dividendi m'għandhomx ikunu kkunsidrati bħala li jkunu ta'klassi differenti; jew (e) titoli diġà ammessi fil-lista uffiċjali fuq stock exchange ieħor fl-istess Stat Membru; jew (f) ishma maħruġa minħabba rinunżja parzjali jew totali mit-tmexxija ta' soċjetà limitata b'kapital ta' ishma tad-drittijiet statutorji fuq il-profitti, jekk ishma ta' l-istess klassi diġà ġew ammessi fil-lista uffiċjali fuq l-istess stock exchange; ishma li huma differenti minn xulxin biss minħabba d-data ta' l-ewwel intitolament tad-dividendi m'għandhomx ikunu kkunsidrati bħala li huma ta' klassijiet differenti; jew (g) ċertifikati supplimentari li jirrappreżentaw ishma maħruġa bi bdil tat-titoli oriġinali, fejn il-ħruġ ta' dawn il-ċertifikati ġodda ma jkunx ġab xi żieda fil-kapital maħruġ tal-kumpanija, iżda wkoll iċ-ċertifikati li jirrappreżentaw dawn l-ishma huma diġà elenkati fl-istess stock exchange. u fejn: - fil-każ ta' (a), l-emittent ikun ħares il-ħtiġiet tal-pubbliċità ta' l-i stock exchange imposti mill-awtoritajiet nazzjonali u jkun ipproduċa kontijiet annwali u rapporti annwali u proviżorji li dawn l-awtoritajiet ikunu kkunsidraw adegwati; - fil-każ ta' (e), il-partikolaritajiet elenkati ma' din id-Direttiva ikunu diġà ġew ippubblikati; u - fil-każijiet kollha msemmija fil-punti (a) sa (g), informazzjoni dwar in-numru u t-tip tat-titoli li għandhom ikunu annessi fil-lista uffiċjali u ċ-ċirkostanzi fejn dawn it-titoli ikunu nħarġu skond l-Artikoli 98(1) u 99(1); (4) fejn: (a) it-titoli jew ishma ta' l-emittent jew ċertifikati li jirrappreżentaw dawn l-ishma ikunu ġew elenkati uffiċjalment fi Stat Membru ieħor għall-anqas minn tliet snin qabel l-applikazzjoni għall-ammissjoni fil-lista uffiċjali; (b) għas-sodisfazzjon ta' l-awtoritajiet kompetenti ta' l-Istat Membru fejn titfittex l-ammissjoni fil-lista uffiċjali, l-awtoritajiet kompetenti ta' l-Stat Membru jew l-Istati Membri fejn it-titoli ta' l-emittent huma uffiċjalment elenkati ikkonfermaw li matul it-tliet snin preċedenti jew matul iż-żmien kollu li l-garanzji ta' l-emittent ikunu elenkati, jekk dan hu anqas minn tliet snin, l-emittent ħares il-ħtiġiet kollha dwar l-informazzjoni u l-ammissjoni fil-lista imposti fuq kumpaniji li t-titoli tagħhom huma uffiċjalment elenkati bis-saħħa ta' din id-Direttiva; (ċ) li ġejjin kollha huma ppubblikati bil-mod stipulat fl-Artikoli 98 u 99(1). (i) dokument li jkollu l-informazzjoni li ġejja: - prospett li l-applikazzjoni tkun saret għall-ammissjoni tat-titoli fil-lista uffiċjali. Fil-każ ta' ishma, il-prospett għandu jispeċifika in-numru u l-klassi ta' l-ishma kkonċernati u jagħti deskrizzjoni konċiża tad-drittijiet mehmuża magħhom. Fil-każ ta' ċertifikati li jirrappreżentaw ishma l-prospett għandu jispeċifika wkoll id-drttijiet mehmuża mat-titoli oriġinali u jagħti informazzjoni dwar il-possibbiltà li jikkonvertu ċ-ċertifikati f'titoli oriġinali u l-proċedura għal dik il-konverżjoni. Fil-każ ta' titoli ta' debitu l-prospett għandu jispeċifika wkoll l-ammont nominali tas-self (għandu jsir prospett f'dak is-sens) u l-kondizzjonijiet u t-termini tas-self; ħlief fil-każ ta' ħarġiet kontinwi, il-prezzijiet tal-ħarġa u tal-fidi u r-rata nominali ta' imgħax (jekk diversi rati ta' imgħax huma pprovduti, indikazzjoni tal-kondizzjonijiet li jiggvernaw it-tibdil fir-rata); fil-każ ta' titoli ta' debitu konvertibbli, titoli ta' debitu skambjabbli, titoli ta' debitu bil-warrants jew warrants il-prospett għandu jispeċifika wkoll in-natura ta' l-ishma offruti bħala konverżjoni, bdil jew sottoskrizzjoni, id-drittijiet mehmuża magħhom, il-kondizzjonijiet ta' u l-proċeduri għall-konverżjoni, bdil jew sottoskrizzjoni u d-dettalji taċ-ċirkostanzi li fihom jistgħu jkunu emendati; - dettalji ta' bidla sinifikanti jew żvilupp li jkunu ġraw mid-data li għaliha jirriferu d-dokumenti msemmija fi (ii) u (iii); - informazzjoni speċifika għas-suq fil-pajjiż fejn l-ammissjoni hija mfittxija dwar partikolarment s-sistema tat-taxxa tad-dħul, l-aġent li jħallas għall-emittent u l-modi li bihom notifiki lill-investituri huma ppubblikati; u - dikjarrazzjoni mill-persuni responsabbli għall-informazzjoni mogħtija skond ma' l-ewwel tliet paragrafi li dik l-informazzjoni hi skond il-fatti u ma tinkludi l-ebda ommissjoni li x'aktarx taffettwa t-tifsira tad-dokument; (ii) l-aħħar rapport annwali, l-aħħar kontijiet verifikati ta' kull sena (fejn l-emittent jipprepara kontijiet kemm tiegħu kif ukoll konsolidati iż-żewġ settijiet ta' kontijiet għandhom jingħataw. L-awtoritajiet kompetenti jistgħu, iżda, iħallu l-emittent li jagħti jew il-kontijiet tiegħu jew dawk konsolidatati, fuq il-kondizzjoni li l-kontijiet li m'humiex mogħtija ma jipprovdux xi informazzjoni addizzjonali sinifikanti) u l-aħħar prospett ta' kull sitt xhur ta' l-emittent għas-sena kkonċernata fejn kien diġà ppubblikat; (iii) kull partikolarità tal-lista, prospett jew dokument ekwivalenti ippubblikat mill-emittent fit-12-il xahar li jiġu qabel l-applikazzjoni għall-ammissjoni fil-lista uffiċjali; u (iv) l-informazzjoni li ġejja fejn mhux diġà mogħtija fid-dokumenti pprovduti fi (i), (ii) u (iii): - il-kompożizzjoni tal-korpi amministrattivi, tat-tmexxija u ta' superviżjoni u l-funzjonijiet eżegwiti mill-membri individwali, - informazzjoni ġenerali fuq il-kapital, - is-sitwazzjoni kurrenti fuq il-bażi ta' l-aħħar informazzjoni kkomunikata lill-emittent taħt l-Artikoli 85 sa 97, u - kull rapport dwar l-aħħar kontijiet ippubblikati ta' kull sena mill-awdituri uffiċjali meħtieġa mil-liġi nazzjonali ta' Stat Membru ġewwa t-territorju ta' liema jinsab l-uffiċċju reġistrat ta' l-emittent; (d) l-avviżi, programmi, posters u dokumenti li jħabbru l-ammissjoni tat-titoli fil-lista uffiċjali u li jindikaw il-karatteristiċi ta' dawk it-titoli u kull dokument ieħor dwar l-ammissjoni tagħhom u maħsuba għall-pubblikazzjoni mill-emittent jew f'ismu jgħidu li l-informazzjoni msemmija f(ċ) u jindikaw fejn qed tkun jew ser tkun ippubblikata fil-mod preskritt fl-Artikolu 98; u (e) l-informazzjoni msemmija f'(ċ) u l-avviżi, il-programmi, posters u dokumenti msemmija f(d) ntbagħtu lill-awtoritajiet kompetenti qabel ma jitqiegħdu għad-dispożizzjoni tal-pubbliku. (5) fejn kumpaniji li l-ishma tagħhom ikunu ġew negozjati ta' minn l-anqas fis-sentejn ta' qabel f'suq tat-tieni saff, regolati u sorveljati mill-awtoritajiet rikonoxxuti mill-korpi pubbliċi, ifittxu li jkollhom it-titoli tagħhom ammessi fil-lista uffiċjali tagħhom fl-istess Stat Membru u, fl-opinjoni ta' l-awtoritajiet kompetenti, l-informazzjoni ekwivalenti fis-sostanza għal dik meħtieġa minn din id-Direttiva hija disponibbli għall-investituri qabel id-data ta' meta l-ammissjoni fil-lista uffiċjali ssir effettiva. It-Taqsima 3 Ommissjoni permessa mill-partikolaritajiet tal-lista ta' ċerta informazzjoni L-Artikolu 24 L-awtoritajiet kompetenti jistgħu jawtorizzaw l-ommissjoni mill-partikolaritajiet tal-lista ta' ċerta informazzzjoni pprovduta b'din id-Direttiva jekk jikkunsidraw li: (a) din l-informazzjoni hija ta' importanza zgħira biss u mhix tali li tinfluwenza l-istima ta' l-attiv u l-passiv, il-pożizzjoni finanzjarja, il-profitti u t-telf u l-prospetti ta' l-emittent; jew (b) żvelar ta' din l-informazzjoni ikun kontra l-interess pubbliku jew ta' detriment serju għall-emittent, iżda, f'dan il-każ, din l-ommissjoni ma tkunx x'aktarx tqarraq il-pubbliku dwar il-fatti u ċ-ċirkostanza, l-għarfien tagħha huwa essenzjali għall-istima tat-titoli kkonċernati. It-Taqsima 4 Kontenuti tal-partikolaritajiet f'każijiet speċifiċi L-Artikolu 25 1. Fejn l-applikazzjoni għall-ammissjoni fil-lista uffiċjali tkun dwar ishma offruti lill-azzjonisti ta' l-emittent fuq bażi ta' pre-akkwist u l-ishma ta' dan huma diġà elenkati fuq l-istess stock exchange, l-awtoritajiet kompetenti jistgħu jipprovdu li l-partikolaritajiet tal-lista għandu jkollhom biss l-informazzjoni pprovduta mill-Iskeda A ta' l-Anness I: (a) fil-Kapitolu 1, (b) fil-Kapitolu 2, (ċ) fil-Kapitolu 3, l-intestaturi 3.1.0, 3.1.5, 3.2.0, 3.2.1, 3.2.6, 3.2.7, 3.2.8, u 3.2.9, (d) fil-Kapitolu 4, l-intestaturi 4.2, 4.4, 4.5, 4.7.1, u 4.7.2, (e) fil-Kapitolu 5, l-intestaturi 5.1.4, 5.1.5, u 5.5, (f) fil-Kapitolu 6, l-intestaturi 6.1, 6.2.0, 6.2.1,6.2.2, 6.2.3, u (g) fil-Kapitolu 7. Fejn l-ishma msemmija fl-ewwel subparagrafu huma rrappreżentati biċ-ċertifikati, il-partikolaritajiet tal-lista għandu jkollhom, mill-anqas, soġġett għall-Artikolu 33(2) u (3), flimkien ma' l-informazzjoni msemmija f'dak is-subparagrafu, dik ipprovduta fl-Iskeda Ċ ta' l-Anness I: (a) fil-Kapitolu 1, l-intestaturi 1.1, 1.3, 1.4, 1.6 u 1.8, u (b) fil-Kapitolu 2. 2. Fejn l-applikazzjoni għall-ammissjoni fil-lista uffiċjali tkun dwar titoli ta' debitu konvertibbli, titoli skambjabbli ta' debitu jew titoli ta' debitu b'warrants li huma offruti fuq bażi ta' pre-akkwist lill-azzjonisti ta' l-emittent u fejn l-ishma ta' dan ta' l-aħħar huma diġà elenkati fuq l-istess stock exchange, l-awtoritajiet kompetenti jistgħu jipprovdu li l-partikolaritajiet tal-lista għandu jkollhom biss: (a) informazzjoni dwar in-natura ta' l-ishma offruti bħala konverżjoni, bidla jew sottoskrizzjoni u d-drittijiet mehmuża magħhom, (b) l-informazzjoni pprovduta fl-Iskeda A ta' l-Anness I u msemmija fl-ewwel subparagrafu tal-paragrafu 1, ħlief għal dak ipprovdut fil-Kapitolu 2 ta' dik l-Iskeda, (ċ) l-informazzjoni pprovduta fil-Kapitolu 2 ta' l-Iskeda B ta' l-Anness I, u (d) il-kondizzjonijiet ta' u l-proċeduri għall-konverżjoni ta' bidla u sottoskrizzjoni u s-sitwazzjonijiet fejn jistgħu jkunu emendati. 3. Meta ppubblikati skond l-Artikolu 98, partikolaritajiet tal-lista kif imsemmija fil-paragrafi 1 u 2 għandhom ikunu akkumpanjati mill-kontijiet ta' kull sena għas-sena finanzjarja ta' l-aħħar. 4. Meta l-emittent jipprepara kemm il-kontijiet tiegħu u dawk konsolidati ta' kull sena, iż-żewġ settijiet għandhom jakkumpanjaw il-partikolaritajiet tal-lista. Iżda, l-awtoritajiet kompetenti jistgħu jħallu l-emittent li jehmeż mal-partikolaritajiet tal-lista waħedhom jew il-kontijiet tiegħu jew konsolidati, iżda l-kontijiet li ma jkunux mehmuża mal-partikolaritajiet tal-lista ma jagħtux informazzjoni addizzjonali materjali. L-Artikolu 26 1. Fejn l-applikazzjoni għall-ammissjoni fil-lista uffiċjali tkun dwar titoli ta' debitu li ma jkunux la konvertibbli, skambjabbli u lanqas akkumpanjati b'warrants u jinħarġu minn impriża li għandha diġà titoli elenkati fuq l-istess stock exchange, l-awtoritajiet kompetenti jistgħu jipprovdu li l-partikolaritajiet tal-lista għandu jkollhom biss l-informazzjoni pprovduta fl-Iskeda B ta' l-Anness 1: (a) fil-Kapitolu 1, (b) fil-Kapitolu 2, (ċ) fil-Kapitolu 3, l-intestaturi 3.1.0, 3.1.5, 3.2.0 u 3.2.2, (d) fil-Kapitolu 4, l-intestatura 4.3, (e) fil-Kapitolu 5, l-intestaturi 5.1.2, 5.1.3, 5.1.4 u 5.4, (f) fil-Kapitolu 6, u (g) fil-Kapitolu 7. 2. Meta ppubblikati skond l-Artikolu 98, partikolaritajiet tal-lista kif imsemmija fil-paragrafu 1 għandhom ikunu akkumpanjati mill-kontijiet ta' kull sena għas-sena finanzjarja ta' l-aħħar. 3. Meta l-emittent jipprepara kemm il-kontijiet tiegħu u dawk konsolidati ta' kull sena, iż-żewġ settijiet għandhom jakkumpanjaw l-partikolaritajiet tal-lista. Iżda, l-awtoritajiet kompetenti jistgħu jħallu l-emittent li jehmeż mal-partikolaritajiet tal-lista waħedhom jew il-kontijiet tiegħu jew konsolidati, iżda l-kontijiet li ma jkunux mehmuża mal-partikolaritajiet tal-lista ma jagħtux informazzjoni addizzjonali materjali. L-Artikolu 27 Fejn l-applikazzjoni għall-ammissjoni fil-lista uffiċjali tkun dwar titoli ta' debitu li kważi kollha, minħabba n-natura tagħhom, huma normalment mixtrija u nnegożjati minn numru limitat ta' investituri li jkunu jifhmu b'mod partikolari fl-affarijiet dwar l-investiment, l-awtoritajiet kompetenti jistgħu jħallu l-ommissjoni mill-partikolaritajiet tal-lista ta' ċertu informazzjoni pprovduta fl-Iskeda B ta' l-Anness I jew iħalli l-inklużjoni tagħha f'sunt, bil-kondizzjoni li dik l-informazzjoni ma tkunx materjali mill-punt ta' vista ta' l-investituri kkonċernati. L-Artikolu 28 1. Għall-ammissjoni tat-titoli, maħruġa mill-istituzzjonijiet finanzjarji, fil-lista uffiċjali, il-partikolaritajiet tal-lista għandhom ikollhom fihom: (a) ta' l-anqas l-informazzjoni speċifikata fil-Kapitoli 1, 2, 3, 5 u 6 ta' l-Iskedi A jew B ta' l-Anness I, skond jekk il-ħarġa hix ta' ishma jew titoli ta' debitu, u (b) l-informazzjoni adattata, skond ir-regoli msemmija għal dak il-għan bil-liġi nazzjonali jew mill-awtoritajiet kompetenti, għan-natura partikolari ta' l-emittent tat-titoli kkonċernati u ta' l-anqas ekwivalenti għal dak speċifikat fil-Kapitoli 4 u 7 ta' l-Iskedi A jew B ta' l-Anness I. 2. L-Istati Membri għandhom jiddeterminaw l-istituzzjonijiet finanzjarji li għandhom ikunu koperti minn dan l-Artikolu. 3. L-arranġamenti msemmija f'dan l-Artikolu jistgħu jkunu estiżi lil: (a) azjendi ta' investiment kollettiv li l-unitajiet tagħhom mhumiex esklużi mill-iskop ta' din id-Direttiva mill-Artikolu 3(2)(a), (b) kumpaniji ta' investiment li għandhom l-unika attività li joħolqu kapital biex jagħmluh disponibbli għall-kumpanija ewlenija tagħhom jew lill-azjendi affiljati ma' dik il-kumpanija, u (ċ) kumpaniji li għandhom portafolli ta' titoli, liċenzji jew patents u li l-unika attività hija t-tmexxija ta' dawn il-portafolli L-Artikolu 29 Fejn l-applikazzjoni għall-ammissjoni fil-lista uffiċjali tkun dwar titoli ta' debitu maħruġa b'mod kontinwu jew repetut minn istituzzjoniiet ta' kreditu li regolarment jippubblikaw il-kontijiet annwali tagħhom u li, ġewwa l-Komunità, huma mwaqqfa jew iggvernati minn liġi speċjali, jew bis-saħħa ta dik il-liġi, jew huma soġġetti għas-superviżjoni tal-pubbliku maħsuba biex ikunu protetti d-depożiti (savings), l-Istati Membri jistgħu jipprovdu li l-partikolaritajiet tal-lista għandu jkollhom biss: (a) l-informazzjoni pprovduta fl-intestatura 1.1 u l-Kapitolu 2 ta' l-Iskeda B ta' l-Anness I, u (b) informazzjoni dwar kull avveniment ta' importanza għall-istima tat-titoli kkonċernati li ġraw mill-aħħar tas-sena finanzjarja dwar liema l-aħħar kontijiet annwali ikunu ġew ippubblikati. Dawn il-kontijiet iridu jkunu disponibbli għall-pubbliku fl-uffiċċji ta' l-emittent jew f'dawk ta' l-organizzazzjonijiet finanzjarji li jaħdmu magħhom bħala l-aġenti tal-pagament tagħhom. L-Artikolu 30 1. Għall-ammissjoni fil-lista uffiċjali ta' titoli ta' debitu garantiti minn persuna legali, il-partikolaritajiet tal-lista għandhom jinkludu: (a) fir-rigward ta' l-emittent, l-informazzjoni pprovduta fl-Iskeda B ta' l-Anness I, u (b) fir-rigward tal-garanti, l-informazzjoni pprovduta fl-intestatura 1.3 u Kapitoli 3 sa 7 ta' dik l-Iskeda. Fejn l-emittent jew il-garanti hija istituzzjoni finanzjarja, il-parti tal-partikolaritajiet tal-lista dwar l-istituzzjoni finanzjarja għandha titfassal skond l-Artikolu 28, mingħajr preġudizzju għall-ewwel subparagrafu ta' dan il-paragrafu. 2. Meta l-emittent tat-titoli ta' debitu garantit hija kumpanija finanzjarja kif imsemmija fl-Artikolu 28(3), il-partikolaritajiet tal-lista għandhom jinkludu: (a) fir-rigward ta' l-emittent, l-informazzjoni pprovduta fil-Kapitoli 1, 2 u 3 u fl-intestaturi 5.1.0 sa 5.1.5 u 6.1 ta' l-Iskeda B ta' l-Anness I, u (b) fir-rigward tal-garanti, dak provdut fl-intestatura 1.3 u l-Kapitoli 3 sa 7 ta' dik l-Iskeda. 3. Fejn hemm aktar minn garanti wieħed, l-informazzjoni speċifikata għandha tenħtieġ minn kull wieħed; iżda, l-awtoritajiet kompetenti jistgħu jippermettu taqsir ta' din l-informazzjoni biex ikunu miftehma aktar il-partikolaritajiet tal-lista. 4. Il-kuntratt tal-garanzija għandu, fil-każijiet msemmija fil-paragrafi 1, 2 u 3, ikun disponibbli għall-ispezzjoni tal-pubbliku fl-uffiċċji ta' l-emittent u f'dawk ta' l-organizzazzjonijiet finanzjarji li jaħdmu magħhom bħala l-aġenti tal-pagament tagħhom Kopji tal-kuntratt għandhom ikunu pprovduti lil kull persuna kkonċernata wara talba. L-Artikolu 31 1. Fejn l-applikazzjoni għall-ammissjoni fil-lista uffiċjali tkun dwar titoli ta' debitu konvertibbli, titoli ta' debitu skambjabbli jew titoli ta' debitu bil-warrants, il-partikolaritajiet tal-lista għandhom jinkludu: (a) informazzjoni dwar in-natura ta' l-ishma offruti bħala konverżjoni, bdil jew sottoskrizzjoni, u d-drittijiet mehmuża magħhom, (b) l-informazzjoni pprovduta fl-intestatura 1.3 u il-Kapitoli 3 sa 7 ta' l-Iskeda A ta' l-Anness I, (ċ) l-informazzjoni pprovduta fil-Kapitolu 2 ta' l-Iskeda B ta' l-Anness I, u (d) il-kondizzjonijiet ta' u l-proċeduri għall-konverżjoni ta' bidla jew sottoskrizzjoni u s-sitwazzjonijiet fejn jistgħu jkunu emendati. 2. Fejn l-emittent ta' titoli ta' debitu konvertibbli, titoli ta' debitu skambjabbli jew titoli ta' debitu bil-warrants, mhux l-emittent ta' l-ishma, il-partikolaritajiet tal-lista għandhom jinkludu: (a) informazzjoni dwar in-natura ta' l-ishma offruti bħala konverżjoni, bidla jew sottoskrizzjoni u d-drittijiet mehmuża magħhom, u (b) fir-rigward ta' l-emittent ta' titoli, l-informazzjoni provduta fl-Iskeda B ta' l-Anness I, (ċ) fir-rigward ta' l-emittent ta' l-ishma, dak provdut fl-intestatura 1.3 u il-Kapitolu 3 sa 7 ta' l-Iskeda A ta' l-Anness I, u (d) il-kondizzjonijiet ta' u l-proċeduri għall-konverżjoni ta' bidla jew sottoskrizzjoni u s-sitwazzjonijiet fejn jistgħu jkunu emendati. Iżda, fejn l-emittent tat-titoli ta' debitu f'kumpanija ta' finanzjament kif imsemmija fl-Artikolu 28(3), il-partikolaritajiet tal-lista għandhom ikollhom fihom, fir-rigward ta' dik il-kumpanija, biss l-informazzjoni għall-Kapitoli 1, 2, u 3 u l-intestaturi 5.1.0 sa 5.1.5 u 6.1 ta' l-Iskeda B ta' l-Anness I. L-Artikolu 32 1. Fejn l-applikazzjoni għall-ammissjoni fil-lista uffiċjali tkun dwar it-titoli maħruġa fir-rigward ta' għaqda li tinvolvi l-akkwist ta' kumpanija oħra jew il-formazzjoni ta' kumpanija ġdida, il-qasma ta' kumpanija, it-trasferiment ta' l-attiv u passiv kollu jew parzjali ta' ażjenda, offerta ta' konsolidament jew bħala konsiderazzjoni għat-trasferiment ta' l-attiv li mhux kontanti, id-dokumenti li jiddeskrivu t-termini u l-kondizzjonijiet ta' dawn l-operazzjonijiet kif ukoll, fejn xieraq, kull balance sheet miftuħa, kemm jekk pro forma kif ukoll jekk le, jekk l-emittent għadu ma ppreparax il-kontijiet annwali tiegħu, għandu, mingħajr preġudizzju għall-ħtiġiet li jkunu ppubblikati l-partikolaritajiet tal-lista, jkunu disponibbli għall-ispezzjoni mill-pubbliku fl-uffiċċji ta' l-emittent tat-titoli u f'dawk ta' l-organizzazzjonijiet finanzjarji li jaħdmu magħhom bħala l-aġenti tal-pagament tagħhom. 2. Fejn it-transazzjoni msemmija fil-paragrafu 1 saret aktar minn sentejn qabel, l-awtoritajiet kompetenti jistgħu jeħilsu mill-ħtieġa imposta f'dak il-paragrafu. L-Artikolu 33 1. Meta l-applikazzjoni għall-ammissjoni fil-lista uffiċjali tkun dwar ċertifikati li jirrappreżentaw ishma, il-partikolaritajiet tal-lista għandhom ikollhom l-informazzjoni, fir-rigward taċ-ċertifikati, ipprovduta fl-Iskeda Ċ ta' l-Anness I u l-informazzjoni, fir-rigward ta' l-ishma rappreżentati, ipprovduta fl-Iskeda A ta' l-Anness I. 2. Iżda, l-awtoritajiet kompetenti jistgħu ma jinħtiġux lill-emittent taċ-ċertifikati li jippubblika d-dettalji tal-pożizzjoni finanzjarja tiegħu, meta l-emittent hu: (a) istituzzjoni ta' kreditu li hija ċittadin ta' Stat Membru u hija mwaqqfa jew iggvernata minn liġi speċjali jew bis-saħħa ta' din il-liġi jew hija soġġetta għas-superviżjoni pubblika maħsuba biex tipproteġi d-depożiti, jew (b) sussidjarja li 95 % jew iżjed tappartieni lill-istituzzjoni ta' kreditu kif imsemmi fil-punt (a), l-impennji tagħha fir-rigward tad-detenturi taċ-ċertifikati huma garantiti bla kondizzjoni minn dik l-istituzzjoni ta' kreditu u li hi soġġetta, de jure jew de facto, għall-istess superviżjoni, jew (ċ) "Administratiekantoor" fl-Olanda iggvernat, għall-kustodja sigurtà ta' titoli oriġinali, minn regolamenti speċjali magħmula mill-awtoritajiet kompetenti. 3. Fil-każ ta' ċertifikati maħruġa minn organizzazzjoni ta' titoli ta' trasferiment jew minn istituzzjoni awżiljarja mwaqqfa minn din l-organizzazzjoni, l-awtoritajiet kompetenti jistgħu ma jinħtiġux il-pubblikazzjoni ta' l-informazzjoni msemmija fil-Kapitolu 1 ta' l-Iskeda Ċ ta' l-Anness I. L-Artikolu 34 1. Fejn titoli ta' debitu li l-ammissjoni tagħhom fil-lista uffiċjali hija applikata għall-benefiċċju, kemm fir-rigward il-ħlas lura tas-self u l-ħlas ta' imgħax, mill-garanzija mhux kondizzjonata u irrevokabbli ta' Stat jew ta' wieħed mill-Istati federati ta' l-Istat, il-leġislazzjoni nazzjonali jew l-awtoritajiet kompetenti jistgħu jawtorizzaw it-taqsir ta' l-informazzjoni msemmija fil-Kapitoli 3 u 5 ta' l-Iskeda B ta' l-Anness I. 2. Il-possibbiltà ta' taqsir ipprovdut fil-paragrafu 1 jista' jkun applikat lill-kumpaniji mwaqqfa jew iggvernati minnn liġi speċjali jew bis-saħħa ta' dik il-liġi li jkollhom is-setgħa li jiġbru l-ispejjeż fuq il-konsumaturi tagħhom. It-Taqsima 5 Kontroll jew ċirkolazzjoni tal-partikolaritajiet tal-lista L-Artikolu 35 1. L-ebda partikolarità tal-lista ma tista' tkun ippubblikata sakemm tkun ġiet approvata mill-awtoritajiet kompetenti. 2. L-awtoritajiet kompetenti għandhom japprovaw il-pubblikazzjoni tal-partikolaritajiet tal-lista biss jekk huma ta' l-opinjoni li jissodisfaw il-ħtiġiet kollha msemmija f'din id-Direttiva. L-Artikolu 36 L-awtoritajiet kompetenti għandhom jiddeċiedu jekk jaċċettawx ir-rapport ta' verifika ta' l-awditur uffiċjali pprovdut fl-intestatura 1.3 ta' l-Iskedi A u B ta' l-Anness I jew, jekk meħtieġ, biex jeħtieġu rapport ieħor. Il-ħtieġa għal rapport addizzjonali għandu jkun l-eżitu ta' eżami ta' kull każ skond il-merti tiegħu. Fuq talba ta' l-awditur uffiċjali u/jew ta' l-emittent, l-awtoritajiet kompetenti għandhom jgħidulhom ir-raġunijiet li jiġġustifikaw din il-ħtieġa. It-Taqsima 6 Id-determinazzjoni ta' l-awtorità kompetenti L-Artikolu 37 Fejn, għall-istess titoli, applikazzjonijiet għall-ammissjoni fil-lista uffiċjali fuq l-i stock exchanges li jinsabu jew li jaħdmu fi żewġ Stati Membri jew iżjed, inkluż l-Istat Membru fejn jinsab l-uffiċċju reġistrat ta' l-emittent, jsiru simultanjament jew f'intervall qasir, il-partikolaritajiet tal-lista għandhom jitfasslu skond ir-regoli mniżżla f'din id-Direttiva fl-Istat Membru fejn l-emittent għandu l-uffiċċju reġistrat u approvat mill-awtoritajiet kompetenti ta' dak l-Istat jekk l-uffiċċju reġistrat ta' l-emittent ma jinsabx f'wieħed minn dawk l-Istati Membri, l-emittent għandu jagħżel wieħed minn dawk l-Istati li taħt il-leġislazzjoni tiegħu l-partikolaritajiet tal-lista ser jitfasslu u jkunu approvati. It-Taqsima 7 Rikonoxximent reċiproku L-Artikolu 38 1. Meta jkunu approvati skond l-Artikolu 37, il-partikolaritajiet tal-lista għandhom, bla ħsara għal kull traduzzjoni, ikunu rikonoxxuti mill-Istati Membri l-oħra fejn tkun saret l-applikazzjoni għall-ammissjoni fil-lista uffiċjali, mingħajr ma jkun meħtieġ li tinġab l-approvazzjoni ta' l-awtoritajiet kompetenti ta' dawk l-Istati u mingħajr ma jkunu jistgħu jeħtieġu li informazzjoni addizzjonali tkun inkluża fil-partikolaritajiet tal-lista. L-awtoritajiet kompetenti jistgħu, iżda, jeħtieġu li l-partikolaritajiet tal-lista jinkludu informazzjoni speċifika għas-suq fil-pajjiż ta' l-ammissjoni dwar partikolarment s-sistema tat-taxxa tad-dħul, l-organizzazzjonijiet mħaddma biex jaġixxu bħala aġenti li jħallsu għall-emittent f'dak il-pajjiż, u l-mod li bihom notifiki lill-investituri huma ppubblikati. 2. Il-partikolaritajiet tal-lista approvati mill-awtoritajiet kompetenti fit-tifsira ta' l-Artikolu 37 għandhom ikunu rikonoxxuti fi Stat Membru ieħor fejn issir l-applikazzjoni għall-ammissjoni fil-lista uffiċjali, ukoll jekk eżenzjoni parzjali jew deroga parzjali tkun ngħatat bis-saħħa ta' din id-Direttiva, iżda: (a) l-eżenzjoni parzjali jew deroga parzjali konċernata hija ta' tip li hija rikonoxxuta fir-regoli fir-regoli ta' l-Istat Membru l-ieħor ikkonċernat, u (b) il-kondizzjonijiet li jiġġustifikaw l-eżenzjoni parzjali jew deroga parzjali jeżistu wkoll fl-Istat Membru kkonċernat u li ma hemmx kondizzjonijiet oħra dwar din l-eżenzjoni jew deroga li tista' twassal l-awtorità kompetenti f'dak l-Istat Membru li tirrifjutahom. Ukoll jekk il-kondizzjonijiet ipprovduti f'(a) u (b) mhumiex provduti, l-Istat Membru konċernat jista jħalli l-awtoritajiet kompetenti tiegħu li jirrikonoxxu l-partikolaritajiet tal-lista approvati mill-awtoritajiet kompetenti fit-tifsira ta' l-Artikolu 37. 3. Meta japprovaw il-partikolaritajiet tal-lista, l-awtoritajiet kompetenti fit-tifsira ta' l-Artikolu 37 għandhom jipprovdu l-awtoritajiet kompetenti ta' l-Istati Membri l-oħra fejn issir l-applikazzjoni fil-lista uffiċjali b'ċertifikat ta' approvazzjoni. Jekk eżenzjoni parzjali jew deroga parzjali tkun ingħatat bis-saħħa ta' din id-Direttiva, iċ-ċertifikat għandu jgħid dak il-fatt u r-raġunijiet għaliex. 4. Meta ssir applikazzjoni għall-ammissjoni fil-lista uffiċjali, l-emittent għandu jikkomunika lill-awtorità kompetenti f'kull Stat Membru ieħor fejn ikun qed japplika għall-ammissjoni l-abbozz tal-partikolaritajiet tal-lista li beħsiebu juża f'dak l-Istat. 5. L-Istati Membri jistgħu jirrestrinġu l-applikazzjoni ta' dan l-Artikolu lill-partikolaritajiet tal-lista ta' emittenti li jkollhom uffiċċju reġistrat fi Stat Membru. L-Artikolu 39 1. Fejn issir l-applikazzjoni għall-ammissjoni fil-lista uffiċjali fi Stat Membru wieħed jew aktar u t-titoli kienu s-suġġett ta' prospett ta' offerta pubblika mfassla u approvata f'xi Stat Membru skond l-Artikoli 7, 8 jew 12 tad-Direttiva 89/298KEE fit-tliet xhur li jiġu qabel l-applikazzjoni għall-ammissjoni, il-prospett ta' offerta pubblika għandu jkun rikonoxxut, bla ħsara għal kull traduzzjoni, bħala partikolaritajiet tal-lista fl-Istat Membru jew Stati Membri fejn issir l-applikazzjoni għall-ammissjoni fil-lista uffiċjali, mingħajr ma jkun meħtieġ li tinġab l-approvazzjoni ta' l-awtoritajiet kompetenti ta' dak l-Istat Membru jew dawk l-Istati Membri u mingħajr ma jkunu jistgħu jeħtieġu informazzjoni addizzjonali li tkun inkluża fil-prospett. L-awtoritajiet kompetenti jistgħu, iżda, jeħtieġu li l-prospett jinkludi informazzjoni speċifika għas-suq tal-pajjiż ta' l-ammissjoni dwar, partikolarment, is-sistema tat-taxxa tad-dħul, l-organizzazzjonijiet mħaddma biex jaġixxu bħala aġenti li jħallsu għall-emittent f'dak il-pajjiż ta' l-ammissjoni u l-modi kif in-notifiki għall-investituri huma ppubblikati. 2. L-Artikolu 38(2) sa (5) għandhom jgħoddu fil-każ imsemmi fil-paragrafu 1 ta' dan l-Artikolu. 3. L-Artikolu 100 għandu japplika għall-bidliet kollha li jiġru bejn il-ħin meta l-kontenut tal-prospett msemmi fil-paragrafu 1 hu adottat u l-ħin meta jibda n-negozju ta' l-i stock exchange. L-Artikolu 40 1. Fejn applikazzjoni għall-ammissjoni fil-lista uffiċjali dwar titoli li jagħtu dritt għall-parteċipazzjoni fil-kapital tal-kumpanija, jew minnufih jew fl-aħħar tal-perjodu tal-maturità, issir fi Stat Membru jew iżjed li ma jkunx dak fejn jinsab l-uffiċċju reġistrat ta' l-emittent ta' l-ishma li għalihom it-titoli jagħtu l-intitolament, filwaqt li l-ishma ta' l-emittent ikunu diġà ammessi fil-lista uffiċjali f'dak l-Istat Membru, l-awtoritajiet kompetenti ta' l-Istat Membru ta' l-ammissjoni jistgħu jaġixxu biss wara ikunu ikkonsultaw l-awtoritajiet kompetenti ta' l-Istat Membru fejn jinsab l-uffiċċju reġistrat ta' l-emittent ta' l-ishma kkonċernati. 2. Fejn applikazzjoni għall-ammissjoni fil-lista uffiċjali issir għal titoli li ġew elenkati fi Stat Membru ieħor anqas minn sitt xhur qabel, l-awtoritajiet kompetenti li ssirilhom l-applikazzjoni għandhom jikkuntattjaw l-awtoritajiet kompetenti li jkunu ammettew diġà t-titoli fil-lista uffiċjali u għandhom, kemm jista' jkun possibbli, jeżentaw l-emittent ta' dawk it-titoli mill-preparazzjoni tal-partikolaritajiet ġodda tal-lista, bla ħsara għal kull aġġornament, traduzzjoni jew ħruġ ta' supplimenti skond il-ħtiġiet individwali ta' l-Istat Membru kkonċernat. It-Taqsima 8 Ftehim ma' pajjiżi li mhumiex membri L-Artikolu 41 Il-Komunità tista', permezz ta' ftehim konkluż ma pajjiż wieħed jew bosta li mhumiex membri bis-saħħa tat-Trattat, tirrikonoxxi partikolaritajiet tal-lista mfassla u verifikati, skond ir-regoli tal-pajjiż jew pajjiżi li mhumiex membri, bħala li jilħqu l-ħtiġiet ta' din id-Direttiva, bla ħsara għar-reċiproċità, iżda r-regoli kkonċernati għandhom jagħtu lill-investituri protezzjoni ekwivalenti għal dik mogħtija minn din id-Direttiva, ukoll jekk dawk ir-regoli huma differenti mid-dispożizzjonijiet ta' din id-Direttiva. IL-KAPITOLU II Kondizzjonijiet speċifiċi għall-ammissjoni ta' l-ishma It-Taqsima 1 Kondizzjonijiet dwar kumpaniji li l-ammissjoni ta' l-ishma tagħhom fil-lista uffiċjali tkun qed titfittex L-Artikolu 42 Il-pożizzjoni legali tal-kumpanija trid tkun skond il-liġijiet u r-Regolamenti li hija soġġetta għalihom, fir-rigward kemm tal-formazzjoni tagħha u l-operazzjoni tagħha taħt l-istatuti tagħha. L-Artikolu 43 1. Il-kapitalizzazzjoni fis-suq ta' l-ishma mbassra li tkun qed titfittex l-ammissjoni tagħhom fil-lista uffiċjali jew, jekk dan ma jistax ikun stmat, il-kapital jew ir-riżervi tal-kumpanija, inkluż il-qligħ u t-telf, mill-aħħar sena finanżjarja, trid tkun mill-anqas ta' miljun euro. 2. L-Istati Membri jistgħu jipprovdu għall-ammissjoni fil-lista uffiċjali, ukoll meta din il-kondizzjoni mhix issodisfata, iżda l-awtoritajiet kompetenti ikunu sodisfatti li jkun hemm suq adegwat għall-ishma kkonċernati. 3. Kapitalizzazzjoni ogħla tas-suq mbassra jew kapital ogħla u riservi jistgħu jenħtieġu minn Stat Membru għall-ammissjoni fil-lista uffiċjali biss jekk jeżisti suq regolat, li jopera regolarment rikonoxxut u miftuħ f'dak l-Istat u l-ħtiġiet għalih huma ugwali għal jew anqas minn dawk imsemmija fil-paragrafu 1. 4. Il-kondizzjoni msemmija fil-paragrafu 1 m'għandhiex tkun applikabbli għall-ammissjoni fil-lista uffiċjali ta' blokk ieħor ta' ishma ta' l-istess klassi bħal dawk ammessi diġà. 5. L-ekwivalenti fil-valuta nazzjonali ta' miljun euro għandha fil-bidu tkun ekwivalenti fil-valuta nazzjonali ta' miljun unità Ewropea ta' kont li kien applikabbli fil-5 ta' Marzu 1979. 6. Jekk, bħala riżultat ta' aġġustament ta' l-ekwivalenti ta' euro fil-valuta nazzjonali, il-kapitalizzazzjoni tas-suq espress fil-valuta nazzjonali tibqa' għal perjodu ta' sena waħda mill-anqas 10 % iżjed jew anqas mill-valur ta' miljun euro l-Istat Membru għandu, fi żmien 12-il xahar wara l-iskadenza ta' dak il-perjodu, jaġġusta il-liġijiet, regolamenti jew dispożizzjonijiet amministrattivi biex jikkonformaw mal-paragrafu 1. L-Artikolu 44 Kumpanija trid tkun ippubblikat jew ippreżentat il-kontijiet annwali tagħha skond il-liġi nazzjonali għat-tliet snin finanzjarji qabel l-applikazzjoni fil-lista uffiċjali. Bħala eċċezzjoni, l-awtoritajiet kompetenti jistgħu jidderogaw minn din il-kondizzjoni fejn din id-deroga hija mixtieqa fl-interess tal-kumpanija jew ta' l-investituri u fejn l-awtoritajiet kompetenti huma sodisfatti li l-investituri għandhom l-informazzjoni neċessarja disponibbli biex jilħqu ġudizzju informat fuq il-kumpanija u l-ishma li għalihom tkun qed titfittex l-ammissjoni fil-lista uffiċjali. It-Taqsima 2 Kondizzjonijiet dwar l-ishma li għalihom tkun qed titfittex l-ammissjoni L-Artikolu 45 Il-pożizzjoni legali ta' l-ishma trid tkun skond il-liġijiet u r-regolamenti li huma soġġetti għalihom. L-Artikolu 46 1. L-ishma għandhom ikunu liberament negozjabbli 2. L-awtoritajiet kompetenti jistgħu jittrattaw l-ishma li ma jkunux imħallsa kollha bħala liberament negozjabbli, jekk ikunu saru arranġamenti biex jiżguraw li n-negozjabbiltà ta' dawn l-ishma ma tkunx ristretta u li n-negozjar ikun miftugħ u xieraq billi l-pubbliku ikun ipprovdut bl-informazzjoni xierqa kollha. 3. L-awtoritajiet kompetenti jistgħu, fil-każ ta' ammissjoni fil-lista uffiċjali ta' l-ishma li jistgħu jkunu akkwistati biss bla ħsara għall-approvazzjoni, jidderogaw mill-paragrafu 1 biss jekk l-użu tal-klawżola ta' approvazzjoni ma tiddisturbax is-suq. L-Artikolu 47 Fejn il-ħarġa għall-pubbliku tiġi qabel l-ammissjoni fil-lista uffiċjali, l-ewwel smigħ jista' jsir biss wara t-tmiem tal-perjodu li matulu l-applikazzjonijiet għas-sottoskrizzjoni jistgħu jkunu sottomessi. L-Artikolu 48 1. Numru suffiċjenti ta' ishma għandhom ikunu distribwiti lill-pubbliku fi Stat Membru wieħed jew iżjed mhux aktar tard miż-żmien ta' l-ammissjoni. 2. Il-kondizzjoni msemmija fil-paragrafu 1 m'għandhiex tapplika fejn ishma għandhom ikunu mqassma lill-pubbliku fl-i stock exchange. F'dak il-każ, ammissjoni fil-lista uffiċjali tista' tingħata biss jekk l-awtoritajiet kompetenti huma sodisfatti li numru suffiċjenti ta' ishma ser jitqassmu fl-i stock exchange fi żmien qasir. 3. Fejn ammissjoni fil-lista uffiċjali titfittex għal blokk ieħor ta' ishma ta' l-istess klassi, l-awtoritajiet kompetenti jistgħu jistmaw jekk numru suffiċjenti ta' ishma ikunx tqassam lill-pubbliku dwar l-ishma kollha maħruġa u mhux biss fir-rigward ta' dan il-blokk ieħor. 4. Bħala deroga mill-paragrafu 1, jekk l-ishma huma ammessi fil-lista uffiċjali f'pajjiż li mhux membru jew f'aktar, l-awtoritajiet kompetenti jistgħu jipprovdu għall-ammissjoni tagħhom fil-lista uffiċjali jekk numru suffiċjenti ta' ishma jitqassam lill-pubbliku fl-Istat jew Stati li mhumiex membri fejn huma elenkati. 5. Numru biżżejjed ta' ishma għandhom jitqiesu li jkunu mqassma jew meta l-ishma li dwarhom tkun saret l-applikazzjoni għall-ammissjoni huma f'idejn il-pubbliku sa mill-anqas 25 % tal-kapital sottoskritt rappreżentat mill-klassi ta' l-ishma kkonċernati jew meta, minħabba n-numru kbir ta' ishma ta' l-istess klassi u id-daqs tat-tqassim tagħhom lill-pubbliku, is-suq ser jopera sewwa b'perċentwal aktar baxx. L-Artikolu 49 1. L-applikazzjoni għall-ammissjoni fil-lista uffiċjali għandha tkopri l-ishma kollha ta' l-istess klassi diġà maħruġa. 2. L-Istati Membri jistgħu jipprovdu li din il-kondizzjoni m'għandhiex tapplika għall-applikazzjonijiet li ma jkoprux l-ishma kollha ta' l-istess klassi maħruġa diġà fejn l-ishma ta' dik il-klassi li ma titfittixx l-ammissjoni tagħhom jappartienu lill-blokok li jservu biex iżommu l-kontroll tak-kumpanija jew mhumiex negozjabbli għal ċertu żmien taħt ftehim, iżda l-pubbliku għandu jkun infurmat b'dawn is-sitwazzjonijiet u li ma hemmx perikolu ta' dawn is-sitwazzjonijiet li jippreġudikaw l-interessi tad-detenturi ta' l-ishma li għalihom l-ammissjoni fil-lista uffiċjali hija mfittxa. L-Artikolu 50 1. Għall-ammissjoni fil-lista uffiċjali ta' ishma maħruġa mill-kumpaniji li huma ċittadini ta' Stat Memru ieħor u liema ishma għandhom forma fiżika jeħtieġ u biżżejjed li l-forma fiżika tagħhom taqbel ma' l-istandards ipprovduti f'dak l-Istat Membru l-ieħor. Fejn il-forma fiżika ma taqbilx ma l-istandards fis-seħħ fl-Istat Membru fejn tkun saret l-applikazzjoni għall-ammissjoni fil-lista uffiċjali, l-awtoritajiet kompetenti ta' dak l-istat għandhom jgħarrfu b'dan lill-pubbliku. 2. Il-forma fiżika ta' l-ishma maħruġa mill-kumpaniji li huma ċittadini ta' pajjiż mhux membru għandhom jipprovdu salvagwardji għall-protezzjoni ta' l-investituri. L-Artikolu 51 Jekk l-ishma maħruġa minn kumpanija li hija ċittadina ta' pajjiż mhux membru ma jkunux elenkati jew fil-pajjiż ta' oriġini jew fil-pajjiż ta' oriġini jew fil-pajjiż fejn il-proporzjon ta' l-ishma jinżammu, m'għandhomx ikunu ammessi fil-lista uffiċjali jekk l-awtoritajiet kompetenti huma sodisfatti li l-assenza ta' elenku fil-pajjiż ta' oriġini jew fil-pajjiż fejn hemm l-akbar parti mhux dovuta għall-bżonn li l-investituri jkunu protetti. IL-KAPITOLU III Kondizzjonijiet partikolari dwar l-ammissjoni fil-lista uffiċjali tat-titoli tad-debitu maħruġa minn impriża It-Taqsima 1 Kondizzjonijiet dwar impriżi għat-titoli ta' debitu fejn tkun qed titfittex l-ammissjoni fil-lista uffiċjali L-Artikolu 52 Il-pożizzjoni legali ta' l-impriża trid tkun skond il-liġijiet u r-regolamenti li hija soġġetta għalihom, fir-rigward kemm tal-formazzjoni tagħha u l-operazzjoni tagħha taħt l-istatuti tagħha. It-Taqsima 2 Kondizzjonijiet dwar titoli ta' debitu li għalihom tkun qed titfittex l-ammissjoni fil-lista uffiċjali L-Artikolu 53 Il-pożizzjoni legali tat-titoli ta' debitu trid tkun skond il-liġijiet u r-regolamenti li huma soġġetti għalihom. L-Artikolu 54 1. It-titoli tad-debitu għandhom ikunu liberament negozjabbli. 2. L-awtoritajiet kompetenti jistgħu jittrattaw it-titoli ta' debitu li ma jkunux imhallsa kollha bħala liberament negozjabbli, jekk ikunu saru arranġamenti biex jiżguraw li n-negozjabbiltà ta' dawn it-titoli ta' debitu ma tkunx ristretta u li n-negozjar ikun miftuħ u xieraq billi l-pubbliku ikunu ipprovdut bl-informazzjoni xierqa kollha. L-Artikolu 55 Fejn il-ħarġa għall-pubbliku tiġi qabel l-ammissjoni fil-lista uffiċjali, l-ewwel smigħ jista' jsir biss wara t-tmiem tal-perjodu li matulu l-applikazzjonijiet għas-sottoskrizzjoni jistgħu jkunu sottomessi. Din id-dispożizzjoni m'għandhiex tapplika fil-każ ta' kwistjonijiet ta' l-għażla ta' titoli ta' debitu meta d-data ta' l-għeluq għas-sottoskrizzjoni mhix fissa. L-Artikolu 56 L-applikazzjoni għall-ammissjoni fil-lista uffiċjali għandha tkopri l-prijorità tat-titoli tad-debitu kollha pari passu. L-Artikolu 57 1. Għall-ammissjoni fil-lista uffiċjali ta' titoli ta' debitu maħruġa mill-kumpaniji li huma ċittadini ta' Stat Membru ieħor u liema ishma għandhom forma fiżika jeħtieġ u hu biżżejjed li l-forma fiżika tagħhom taqbel ma' l-istandards provduti f'dak l-Istat Membru l-ieħor. Fejn il-forma fiżika ma taqbilx ma l-istandards fis-seħħ fl-Istat Membru fejn tkun saret l-applikazzjoni għall-ammissjoni għal-lista uffiċjali, l-awtoritajiet kompetenti ta' dak l-Istat għandhom jgħarrfu b'dan lill-pubbliku. 2. Il-forma fiżika tat-titoli ta' debitu maħruġa fi Stat Membru wieħed għandhom iħarsu l-istandards fis-seħħ f'dak l-Istat. 3. Il-forma fiżika tat-titoli ta' debitu maħruġa mill-impriżi li huma ċittadini ta' pajjiż mhux membru għandhom jipprovdu salvagwardji għall-protezzjoni ta' l-investituri. It-Taqsima 3 Kondizzjonijiet oħra L-Artikolu 58 1. L-ammont tas-self ma jistax ikun anqas minn EUR 200000. Din id-dispożizzjoni m'għandhiex tkun applikabbli fil-każ ta' kwistjonijiet ta' għażla fejn l-ammont tas-self mhux fiss. 2. L-Istati Membri jistgħu jipprovdu għall-ammissjoni għal-lista uffiċjali ukoll meta din il-kondizzjoni mhix milħuqa, fejn l-awtoritajiet kompetenti huma sodisfatti li ser ikun hemm suq biżżejjed għalt-titoli tad-debitu kkonċernati. 3. L-ekwivalenti fil-munita nazzjonali ta' EUR 200000 għandha inizjalment tkun ekwivalenti f'munita nazzjonali ta' 200000 unità ta' kont li kienu applikabbli fil-5 ta' Marzu 1979. 4. Jekk ir-riżultat ta' aġġustament ta' l-ekwivalenti f'euro fil-munita nazzjonali l-ammont minimu tas-self espress fil-munita nazzjonali jibqa', għall-perjodu ta' sena, mill-anqas 10 % inqas mill-valur ta' EUR 200000 l-Istat Membru għandu, fi żmien 12-il xahar wara li jagħlaq dak il-perjodu, jemenda il-liġijiet, ir-regolamenti u d-dispożizzjonijiet ammnistrattivi tiegħu biex iħarsu l-paragrafu 1. L-Artikolu 59 1. Obbligazzjonijiet konvertibbli jew skambjabbli u obbligazzjonijiet b'warrants jistgħu jkunu ammessi fil-lista uffiċjali biss jekk l-ishma relatati huma diġà elenkati fuq l-istess stock exchange jew f'ieħor, li jaħdem regolarment, rikonoxxut fis-suq miftuħ jew ikunu ammessi hekk simultanjament. 2. L-Istati Membri jistgħu, bħala deroga għall-paragrafu 1, jipprovdu għall-ammissjoni għal-lista uffiċjali ta' obbligazzjonijiet konvertibbli u skambjabbli jew obbligazzjonijiet bil-warrants, jekk l-awtoritajiet kompetenti huma sodisfatti li d-detenturi għandhom fid-dispożizzjoni tagħhom kull informazzjoni meħtieġa biex jiffurmaw opinjoni dwar il-valur ta' l-ishma li dwarhom għandhom x'jaqsmu t-titoli ta' debitu. IL-KAPITOLU IV Kondizzjonijiet partikolari dwar l-ammissjoni għal-lista uffiċjali tat-titoli tad-debitu maħruġa minn Stat, l-awtoritajiet reġjonali jew lokali tieghu jew korp pubbliku internazzjonali L-Artikolu 60 It-titoli ta' debitu għandhom ikunu negozjabbli liberament. L-Artikolu 61 Fejn il-ħarġa pubblika tippreċedi l-ammissjoni għal-lista uffiċjali, l-ewwel lista tista' ssir biss wara t-tmiem tal-perjodu li matulu jistgħu jsiru l-applikazzjonijiet għas-sottoskrizzjoni. Din id-dispożizzjoni m'għandhiex tapplika fejn id-data ta' l-għeluq għas-sottoskrizzjoni mhix fissa. L-Artikolu 62 L-applikazzjoni għall-ammissjoni fil-lista uffiċjali trid tkopri t-titoli kollha li jkollhom prijorità pari passi. L-Artikolu 63 1. Għall-ammissjoni għal-lista uffiċjali tat-titoli ta' debitu li jinħarġu minn Stat Membru jew l-awtoritajiet reġnali jew lokali tiegħu f'forma fiżika, jeħtieġ u bizzejjed li dik il-forma fiżika tħares l-istandards fis-seħħ f'dak l-Istat Membru. Fejn il-forma fiżika ma tħarisx l-istandards fis-seħħ fl-Istat Membru fejn issir l-applikazzjoni għall-ammissjoni għal-lista uffiċjali, l-awtoritajiet kompetenti ta' dak l-istat għandhom iġibu din is-sitwazzjoni għall-attenzjoni tal-pubbliku. 2. Il-forma fiżika tat-titoli tad-debitu maħruġa mill-pajjiżi li mhumiex membri jew l-awtoritajiet reġjonali jew lokali jew minn korpi pubbliċi internazzjonali għandha tagħti biżżejjed salvagwardji għall-protezzjoni ta' l-investituri. IT-TITOLU IV OBBLIGI DWAR IT-TITOLI AMMESSI GĦAL-LISTA UFFIĊJALI IL-KAPITOLU I Obbligi tal-kumpaniji li l-ishma tagħhom huma ammessi għal-lista uffiċjali It-Taqsima 1 Elenku ta' ishma maħruġa ġodda ta' l-istess klassi L-Artikolu 64 Mingħajr preġudizzju għall-Artikolu 49(2), fil-każ ta' ħarġa ġdida ta' ishma għall-pubbliku ta' l-istess klassi bħal dawk elenkati uffiċjalment diġà, il-kumpanija għandha teħtieġ, fejn l-ishma l-ġodda mhumiex awtomatikament ammessi, biex japplikaw għall-ammissjoni tagħhom fl-istess elenku, jew mhux aktar minn sena wara l-ħruġ tagħhom jew meta jsiru negozjabbli liberament. It-Taqsima 2 Trattament ta' l-azzjonisti L-Artikolu 65 1. Il-kumpanija għandha tiżgura trattament ugwali ta' l-ishma kollha li huma fl-istess pożizzjoni. 2. Il-kumpanija għandha tiżgura, ta' l-anqas f'kull Stat Membru fejn l-ishma tagħha huma elenkati, li jkunu disponibbli kull faċilità u informazzjoni meħtieġa biex tippermetti l-azzjonisti biex jeżerċitaw id-drittijiet tagħhom. Għandha, b'mod partikolari: (a) tinforma l-azzjonisti taż-żamma tal-laqgħat u jħallihom jeżerċitaw d-dritt tagħhom tal-vot, (b) tippubblika avviżi jew tqassam ċirkolarijiet dwar l-allokazzjoni u l-ħlas ta' dividendi, il-ħruġ ta' ishma ġodda inkluż l-għoti, is-sottoskrizzjoni, u arranġamenti ta' rinunzja u konverżjoni, (ċ) taħtar bħala aġent tagħha istituzzjoni finanzjarja li bih l-azzjonisti jistgħu jeżerċitaw id-drittijiet finanzjarji tagħhom, sakemm il-kumpanija tipprovdi servizzi finanzjarji. It-Taqsima 3 Emenda ta' l-istrument ta' inkorporazzjoni jew ta' l-istatuti L-Artikolu 66 1. Kumpanija li tippjana emenda għall-istrumenti tagħha ta' inkorporazzjoni jew l-istatuti tagħha għandha tikkomunika abbozz ta' hekk lill-awtoritajiet kompetenti fejn l-ishma huma elenkati. 2. Dak l-abbozz għandu jkun ikkomunikat lill-awtoritajiet kompetenti mhux aktar tard mit-tlaqqigħ ta' laqgħa ġenerali li għandha tiddeċiedi fuq l-emenda proposta. It-Taqsima 4 Kontijiet ta' kull sena u rapport annwali L-Artikolu 67 1. Il-kumpanija għandha tqiegħed għad-dispożizzjoni tal-pubbliku, kemm jista' jkun malajr, il-kontijiet l-aktar riċenti ta' kull sena u r-rapport ta' kull sena ta' l-aħħar. 2. Jekk il-kumpanija tipprepara kemm il-kontijiet annwali tagħha u dawk konsolidati, għandha tqegħidhom għad-dispożizzjoni tal-pubbliku. F'dak il-każ, l-awtoritajiet kompetenti jistgħu jħallu l-kumpanija li tqiegħed għad-dispożizzjoni tal-pubbliku biss jew il-kontijiet tagħha jew dawk konsolidati, iżda l-kontijiet li ma jkunux disponibbli għall-pubbliku ma jkollhomx xi informazzjoni addizzjonali sinifikanti. 3. Jekk il-kontijiet annwali u r-rapporti ma jikkonformawx mad-dispożizzjonijiet tad-Direttivi dwar il-kontijiet tal-kumpaniji u jekk ma jagħtux veduta tajba u ġusta ta' l-attiv u l-passiv, il-pożizzjoni finanzjarja u l-profitt u t-telf, għanda tingħata aktar informazzjoni dettaljata u/jew addizzjonali. It-Taqsima 5 Informazzjoni addizzjonali L-Artikolu 68 1. Il-kumpanija għandha tinforma l-pubbliku kemm jista' jkun malajr ta' kull żvilupp ġdid kbir fl-isfera tagħha ta' attività li mhijiex magħrufa mill-pubbliku u li tista, bis-saħħa ta' l-effetti tagħhom fuq l-attiv u l-passiv jew pożizzjoni finanzjarja jew fuq l-andament ġenerali tan-negozju tagħha, twassal għal ċaqliq sostanzjali fil-prezzijiet ta' l-ishma tagħha. L-awtoritajiet kompetenti jistgħu, iżda, jeżentaw il-kumpanija minn din il-ħtieġa, jekk l-isvelar ta' informazzjoni partikolari hija tali li tippreġudika l-interessi leġittimi tal-kumpanija. 2. Il-kumpanija għandha tinforma l-pubbliku mingħajr dewmien b'kull tibdil fid-drittijiet mehmuża mad-diversi klassijiet ta' ishma. 3. Il-kumpanija għandha tinforma lill-pubbliku b'kull tibdil fl-istruttura (azzjonisti u analiżi ta' parteċipazzjoni azzjonarja) tal-parteċipazzjoni azzjonarja maġġuri fil-kapital tagħha kif ipparagunat ma l-informazzjoni ppubblikata qabel fuq dak is-suġġett hekk kif dawn it-tibdiliet jiġu għall-attenzjoni tagħha. B'mod partikolari, kumpanija li mhix soġġetta għall-Artikolu 85 sa 97 għandha tinforma l-pubbliku fi żmien disat ijiem kalendarji kull meta tinduna li persuna jew entità akkwistat jew iddisponiet minn numru ta' ishma tali li l-parteċipazzjoni azzjonarja tieghu jew tagħha tisboq jew taqa taħt il-limiti msemmija fl-Artikolu 89. It-Taqsima 6 Ekwivalenza ta' l-informazzjoni L-Artikolu 69 1. Kumpanija li l-ishma tagħha huma uffiċjalment elenkati fuq l-i stock exchanges jew joperaw fi Stati Membri differenti għandha tiżgura li informazzjoni ekwivalenti tkun għad-dispożizzjoni għas-suq f'kull stock exchange minn dawn. 2. Kumpanija li l-ishma tagħha huma elenkati uffiċjalment fuq stock exchanges li jinsabu jew joperaw f'Istat Membru wieħed jew aktar u f'pajjiż mhux membru jew iżjed għandhom iqiegħdu għad-disponibbiltà tas-swieq ta' l-Istat Membru jew Stati fejn l-ishma tagħha huma elenkati informazzjoni li hija ta' l-anqas ekwivalenti ghal dik li tagħmel disponibbli fis-swieq tal-pajjiż mhux membru jew pajjiżi kkonċernati, jekk dik l-informazzjoni tista' tkun ta' importanza għall-valutazzjoni ta' l-ishma. It-Taqsima 7 Informazzjoni perjodika li għandha tkun ippubblikata L-Artikolu 70 L-Istati Membri għandhom jiżguraw li l-kumpaniji msemmija fl-Artikolu 4 jippubblikaw rapporti ta' kull sitt xhur fuq l-attivitajiet tagħhom u l-profitti u t-telf tagħhom matul l-ewwel sitt xhur ta' kull sena finanzjarja. L-Artikolu 71 Rigward ir-rapport ta' kull sitt xhur, l-Istati Membri jistgħu jobbligaw lill-kumpaniji f'obbligi aktar iebsa minn dawk ipprovduti fl-Artikoli 70, u 72 sa 76, 102(2) u l-Artikolu 103 jew għall-obbligi addizzjonali, iżda għandhom japplikaw b'mod ġenerali lill-kumpaniji kollha ta' klassi partikolari. It-Taqsima 8 Pubblikazzjoni u l-kontenuti tar-rapport ta' kull sitt xhur L-Artikolu 72 1. Ir-rapport ta' kull sitt xhur għandu jkun ippubblikat fi żmien erba' xhur mit-tmiem tal-perjodu relevanti ta' sitt xhur. 2. F'każijiet eċċezzjonali, sostanzjati kif jixraq, l-awtoritajiet kompetenti għandhom iħallu li jestendu l-limitu ta' żmien għall-pubblikazzjoni. L-Artikolu 73 1. Ir-rapport ta' kull sitt xhur għandu jikkonsisti minn figuri u stqarrija spjegattiva dwar l-attivitajiet tal-kumpanija u l-profitti u t-telf matul il-perjodu ta' sitt xhur relevanti 2. Il-figuri, ippreżentati f'forma ta' tabella, għandhom jindikaw għall-anqas: (a) il-valur tal-bejgħ nett, u (b) il-profitt jew it-telf qabel jew wara t-tnaqqis tat-taxxa. Dawn it-termini għandhom ikollhom l-istess tifsiriet bħal fid-Direttivi fuq il-kontijiet tal-kumpaniji. 3. L-Istati Membri jistgħu jħallu l-awtoritajiet kompetenti li jawtorizzaw kumpaniji, eċċezzjonalment u każ b'każ, li jagħtu figuri stmati ghall-profitti u għat-telf, iżda l-ishma ta' kull kumpanija bħal dik huma elenkati uffiċjalment fi Stat Membru wieħed biss. L-użu ta' din il-proċedura irid tkun indikat mill-kumpanija fir-rapport tagħha u m'għandhiex tqarraq l-investituri. 4. Fejn il-kumpanija tħallset jew tipproponi li tħallas dividend proviżorju, il-figuri għandhom jindikaw il-profitt jew telf wara t-taxxa għall-perjodu ta' sitt xhur u dividend proviżorju mħallas jew propost. 5. Ma' kull figura għandha tintwera l-figura għall-perjodu korrispondenti fis-sena preċedenti finanzjarja. 6. Il-prospett spjegattiv għandu jinkludi kull informazzjoni sinifikattiva li tippermetti l-investituri li jagħmlu stima informata ta' l-andament ta' l-attivitajiet tal-kumpanija u l-profitti u t-telf flimkien ma' indikazzjoni ta' kull fattur speċjali li influwenza dawk l-attivitajiet u dawk il-profitti u t-telf matul il-perjodu kkonċernat, u tippermetti li jsir paragun mal-perjodi korrispondenti tas-sena finanzjarja preċedenti. Għandu wkoll, safejn possibbli, jirriferi għall-iżviluppi probabbli fil-ġejjieni tal-kumpanija fis-sena kurrenti finanzjarja. 7. Fejn il-figuri msemmija fil-paragrafu 2 mhumiex xierqa għall-attivitajiet tal-kumpanija, l-awtoritajiet kompetenti għandhom jiżguraw li jsiru aġġustamenti xierqa. L-Artikolu 74 Fejn il-kumpanija tippubblika kontijiet konsolidati tista' tippubblika r-rapport tagħha ta' kull sitt xhur jew f'forma konsolidata jew mhux konsolidatat. Iżda, l-Istati Membri jistgħu jħallu l-awtoritajiet kompetenti, fejn dawn jikkunsidraw li l-forma mhux adottata setgħet ikollha informazzjoni materjali addizzjonali, li jeħtieġu l-kumpanija li tippubblika din l-informazzjoni. L-Artikolu 75 Fejn l-informazzjoni tal-kontabilità tkun ivverifikata mill-awditur uffiċjali tal-kontijiet tal-kumpanija, dak ir-rapport ta' l-awditur u kull kwalifika li jista' jkollu għandhom ikunu riprodotti kollha. L-Artikolu 76 1. Fejn ħtiġiet partikolari ta' din id-Direttiva mhumiex xierqa għall-attivitajiet tal-kumpanija jew ċirkostanzi, l-awtoritajiet kompetenti għandhom jiżguraw li jsiru aġġustamenti xierqa lil dawn il-ħtiġiet. 2. L-awtoritajiet kompetenti jistgħu jawtorizzaw l-ommissjoni mir-rapport ta' kull sitt xhur ta' ċerta informazzjoni msemmija f'din id-Direttiva jekk jikkonsidraw li l-żvelar ta' din l-informazzjoni tkun kontra l-interess pubbliku jew ta' detriment serju għall-kumpanija, iżda, f'dan il-każ, din l-ommissjoni ma tridx probabbilment tqarraq bil-pubbliku dwar il-fatti u ċ-ċirkostanzi li l-għarfien tagħhom huwa essenzjali għall-istima ta' l-ishma kkonċernati. Il-kumpanija jew ir-rappreżentanti tagħha għandhom ikunu responsabbli għall-korettezza u r-rilevanza tal-fatti li fuqhom hija bażata kull applikazzjoni għal din l-eżenzjoni. 3. Il-paragrafi 1 u 2 għandhom japplikaw ukoll lill-obbligi aktar iebsa jew addizzjonali imposti bis-saħħa ta' l-Artikolu 71. 4. Jekk kumpanija ggvernata bil-liġi ta' pajjiż mhux membru tippubblika rapport ta' kull sitt xhur f'pajjiż mhux membru, l-awtoritajiet kompetenti jistgħu jawtorizzawha li tippubblika dak ir-rapport minflok ir-rapport ta' kull sitt xhur msemmija f'din id-Direttiva, iżda l-informazzjoni moghtija hija ekwivalenti għal dik li tista' tirriżulta mill-applikazzjoni ta' din id-Direttiva. L-Artikolu 77 Fejn rapport ta' kull tliet xhur għandu jkun ippubblikat f'iżjed minn Stat Membru wieħed, l-awtoritajiet kompetenti ta' dawn l-Istati Membri għandhom, bħala deroga mill-Artikolu 71, jagħmlu minn kollox biex jaċċettaw bħala test uniku t-test li jilħaq il-ħtiġiet ta' l-Istat Membru fejn l-ishma tal-kumpanija kienu ammessi għal-lista uffiċjali għall-ewwel darba jew it-test li l-aktar iqarreb għal dak it-test. F'każijiet ta' ammissjoni simultanja għal-lista uffiċjali f'żewġ stock exchanges jew iżjed li jinsabu jew joperaw fi Stati Membri differenti, l-awtoritajiet kompetenti ta' l-Istati Membri konċernati għandhom jagħmlu minn kollox biex jaċċettaw bħala test uniku t-test tar-rapport li jilħaq il-ħtiġiet ta' Stat Membru fejn jinsab l-uffiċċju ewlieni tal-kumpanija; jekk l-uffiċċju ewlieni tal-kumpanija jinsab f'pajjiż li mhux membru, l-awtoritajiet kompetenti ta' l-Istati Membri konċernati għandhom jagħmlu minn kollox biex jaċċettaw verżjoni waħdanija tar-rapport. IL-KAPITOLU II L-obbligu ta' emittenti li t-titoli ta' debitu huma ammessi għal-lista uffiċjali It-Taqsima 1 Titoli ta' debitu maħruġa minn impriża L-Artikolu 78 1. L-impriża għandha tiżgura li d-detenturi kollha li t-titoli ta' debitu li jkollhom prijorità pari passu jingħataw trattament ugwali dwar d-drittijiet mehmuża ma' dawk it-titoli ta' debitu. Sakemm isiru skond il-liġi nazzjonali, din il-kondizzjoni m'għandhiex ittellef offerti ta' pagament kmieni ta' ċerti titoli ta' debitu li jsiru lil detenturi minn impriża b'deroga mill-kondizzjonijiet ta' ħarġa u partikolarment skond il-prijoritajiet soċjali. 2. L-impriża għandha tiżgura li ta' l-anqas f'kull Stat Membru fejn it-titoli ta' debitu huma uffiċjalment elenkati l-faċilitajiet kollha u l-informazzjoni meħtieġa biex tippermetti d-detenturi li jeżerċitaw id-drittijiet tagħhom huma disponibbli. B'mod partikolari, għandha: (a) tippubblika avviżi jew tqassam ċirkolarijiet dwar il-laqgħat miżmuma ta' detenturi ta' titoli ta' debitu, il-ħlas ta' imgħaxijiet, l-eżerċizju ta' kull konverżjoni, bdil, sottoskrizzjoni jew rinunzja ta' drittijiet u l-ħlas lura, (b) taħtar bħala aġent tagħha istituzzjoni finanzjarja li bih d-detenturi tat-titoli ta' debitu jistgħu jeżerċitaw id-drittijiet finanzjarji tagħhom, sakemm l-impriża tipprovdi servizzi finanzjarji. L-Artikolu 79 1. Impriża li tippjana emenda għall-istrumenti tagħha ta' inkorporazzjoni jew l-istatuti tagħha li jaffettwaw id-drittijiet ta' detenturi ta' titoli ta' debitu għandha tikkomunika abbozz ta' hekk lill-awtoritajiet kompetenti fejn it-titoli ta' debitu tagħha huma elenkati. 2. Dak l-abbozz għandu jkun ikkomunikat lill-awtoritajiet kompetenti mhux aktar tard mit-tlaqqigħ ta' laqgħa tal-korp li għandu jiddeċiedi fuq l-emenda proposta. L-Artikolu 80 1. L-impriża għandha tqiegħed għad-dispożizzjoni tal-pubbliku, kemm jista' jkun malajr, il-kontijiet l-aktar riċenti ta' kull sena u r-rapport ta' kull sena ta' l-aħħar li teħtieġ il-pubblikazzjoni tiegħu mil-liġi nazzjonali. 2. Jekk l-impriża tipprepara kemm il-kontijiet annwali tagħha u dawk konsolidati, għandha tqegħidhom għad-dispożizzjoni tal-pubbliku. F'dak il-każ, iżda, l-awtorità kompetenti tista tħalli l-impriża li tqiegħed għad-dispożizzjoni tal-pubbliku biss jew il-kontijiet tagħha jew dawk il-konsolidati, iżda l-kontijiet li ma jkunux disponibbli għall-pubbliku ma jkollhomx xi informazzjoni addizzjonali sinifikanti. 3. Jekk il-kontijiet annwali u r-rapporti ma jikkonformawx mad-dispożizzjonijiet tad-Direttivi dwar il-kontijiet tal-kumpaniji u jekk ma jagħtux opinjoni tajba u ġusta ta' l-attiv u l-passiv ta' l-impriża, il-pożizzjoni finanzjarja u r-riżultati, għanda tingħata aktar informazzjoni dettaljata u/jew addizzjonali. L-Artikolu 81 1. L-impriża għandha tinforma l-pubbliku kemm jista' jkun malajr b'kull żvilupp maġġuri fl-isfera tagħha ta' attivitajiet li mhumiex ta' għarfien pubbliku u li jistgħu b'mod sinifikattiv jaffettwaw l-abbiltà tagħha li tilħaq l-impennji tagħha. L-awtoritajiet kompetenti jistgħu, iżda, jeżentaw l-impriża minn dan l-obbligu b'talba taghħa, jekk l-isvelar ta' informazzjoni partikolari hija tali li tippreġudika l-interessi leġittimi ta' l-impriża. 2. L-impriża għandha tinforma l-pubbliku mingħajr dewmien ta' kull bidla fid-drittijiet tad-detenturi tat-titoli ta' debitu li jirriżultaw partikolarment minn bidla fil-kondizzjoninjiet tas-self jew fir-rati ta' imgħax. 3. L-impriża għandha tinforma lill-pubbliku mingħajr dewmien ta' ħruġ ġdid ta' self u partikolarment ta' kull garanzija dwarhom. 4. Fejn it-titoli ta' debitu elenkati uffiċjalment huma obbligazzjonijiet konvertibbli jew skambjabbli, jew obbligazzjonijiet bil-warrants, l-impriża għandha tinforma l-pubbliku mingħajr dewmien ta' kull tibdil fid-drittijiet mehmuża mad-diversi klassijiet ta' ishma li għandhom x'jaqsmu magħhom. L-Artikolu 82 1. Impriża li t-titoli tagħha huma elenkati uffiċjalment fuq l-i stock exchanges li jinsabu jew joperaw fi Stati Membri differenti għandha tiżgura li informazzjoni ekwivalenti tkun għad-dispożizzjoni għas-suq f'kull stock exchange minn dawn. 2. Impriża li t-titoli ta' debitu li huma elenkati uffiċjalment fuq stock exchanges li jinsabu jew joperaw fi Stat Membru wieħed jew aktar u f'pajjiż mhux membru jew iżjed għandhom iqiegħdu għad-disponibbiltà tas-swieq ta' l-Istat Membru jew Stati fejn it-titoli ta' debitu tagħha huma elenkati informazzjoni li hija ta' l-anqas ekwivalenti ghal dik li tagħmel disponibbli fis-swieq tal-pajjiż mhux membru jew pajjiżi kkonċernati, jekk dik l-informazzjoni tista' tkun ta' importanza għall-valutazzjoni tat-titoli ta' debitu. It-Taqsima 2 Titoli maħruġa minn Stat jew l-awtoritajiet reġjonali jew lokali tiegħu jew minn korp internazzjonali pubbliku L-Artikolu 83 1. Stati, l-awtoritajiet reġjonali jew lokali tagħhom u korpi pubbliċi internazzjonali għandhom jiżguraw li d-detenturi kollha li t-titoli ta' debitu li jkollhom prijorità pari passu jingħataw trattament ugwali dwar d-drittijiet mehmuża ma dawk it-titoli ta' debitu. Sakemm isiru skond il-liġi nazzjonali, din il-kondizzjoni m'għandhiex iżżomm offerti ta' pagament lura kmieni ta' ċerti titoli ta' debitu li jsiru lil detenturi minn emittent b'deroga mill-kondizzjonijiet ta' ħarġa u partikolarment skond il-prijoritajiet soċjali. 2. Stati, l-awtoritajiet reġjonali jew lokali tagħhom u korpi pubbliċi internazzjonali għandhom jiżguraw li ta' l-anqas f'kull Stat Membru fejn it-titoli ta' debitu huma uffiċjalment elenkati l-faċilitajiet kollha u l-informazzjoni meħtieġa biex tippermetti d-detenturi ta' titoli ta' debitu li jeżerċitaw id-drittijiet tagħhom ikunu disponibbli. B'mod partikolari, għandhom: (a) jippubblikaw avviżi jew iqassmu ċirkolarijiet dwar il-laqgħat miżmuma ta' detenturi ta' titoli ta' debitu, il-ħlas ta' imgħaxijiet, u l-fidi, (b) jaħtru bħala aġenti tagħhom istituzzjonijiet finanzjarji li bihom d-detenturi tat-titoli ta' debitu jistgħu jeżerċitaw id-drittijiet finanzjarji tagħhom. L-Artikolu 84 1. Stati, l-awtoritajiet reġjonali jew lokali tagħhom u korpi pubbliċi internazzjonali li t-titoli ta' debitu tagħhom huma elenkati uffiċjalment fuq l-i stock exchanges li jinsabu jew joperaw fi Stati Membri differenti għandhom jiżguraw li informazzjoni ekwivalenti tkun għad-dispożizzjoni għas-suq f'kull stock exchange minn dawn. 2. Stati, l-awtoritajiet reġjonali jew lokali tagħhom u korpi pubbliċi internazzjonali li